Бўлим: Ҳикматлар – саодатга етаклар\t Сана: Жума, 15 Сентябр 2017 05:12\t Муъаллиф: Administrator\nАллоҳ таоло инсонни икки олам орасида яратди. Уларнинг биринчиси руҳоният олами бўлиб, улар фаришталар оламидир. Чунки фаришталар овқат емайдилар, ичимлик ичмайдилар, Аллоҳ буюрган нарсага осийлик қилмайдилар ва буюрилган нарсани амалга оширадилар.\nИккинчиси моддият олами бўлиб, у тилсиз ҳайвонлар оламидир. Ҳайвонларда еб‑ичиш ва лаззат олишдан бошқа ғам йўқ.\nИнсон эса ушбу икки оламнинг ўртасидадир. Чунки, Аллоҳ таоло уни икки табақа оламда яратган.\nИнсонда ақл ва руҳ бор. Ана шу икки нарса орқали у аброр фаришталар мавқеъсига кўтарилади.\nИнсонда тана ва шаҳват бор. Инсон бу иккиси сабабли ҳайвон даражасига тушиб қолади.\nИнсон ушбу икки мувозанатни сақлаб, руҳоният олами ва моддият олами орасида мос бўлиб яшаса, у яхшилик узра ҳаёт кечиради. Агар бирини ҳаққини иккинчиси ҳаққига тажовуз қилган ҳолда яшаса, мувозанат бузилиб, Аллоҳ инсонни вакил қилган мажбурияти издан чиқади. Чунки, Аллоҳ инсонни ердаги халифаси этиб таъйинлаб, ер куррасини обод қилишга ва уни ибодат билан зийнатлашга масъул қилган. Исломнинг вазифаси ушбу мувозанатни сақлаб, энг афзал бўлган йўлга йўналтиришдир. Инсон бу билан гўёки фаришталардек тоат‑ибодатда яшаб, нафсига қарши курашиб, нажот ва яхшиликка эришади.\nРўза, инсонни ерда туриб руҳоният оламига етказувчи муҳим ибодатлардан биридир. Чунки инсон рўза тутиш билан инсондаги моддий шаҳватдан халос бўлиб, нафсида йўқотган фаоллик, ҳаракат ва қувватни тиклаб, иймоний ва руҳоний қувватини ошириб олади. Бу билан энди ҳаётдаги мўътадиллик ва мувозанатини ҳам тиклайди.\nРўзада инсон Аллоҳнинг буйруқларига бўйсунган ҳолда шаҳватларидан тийилади. Бу нарса ўз‑ўзидан чегарада туришни, Аллоҳ буюрган нарсаларда тақвога яқинлашишни ва ман этган нарсалардан узоқлашишни таълим беради.\nШунингдек, ушбу ман қилиш инсондаги шаҳвоний ҳукмронликни бошқаради. Шунинг учун бу рўза инсонни гуноҳлардан мусаффо қилиб ушлаб туради. Расулуллоҳ саллаллоҳу алайҳи васаллам "Рўза пардадир", деб айтганлар. Яъни, рўза шахс ёки жамиятни бузувчи нарсалардан сақловчидир.\nИмом Ғаззолий "Иҳёу улумиддин", номли китобларида, рўзани, Аллоҳнинг душмани бўлмиш шайтоннинг енгувчи, деб атаганлар. Чунки шайтонни енгувчи воситаси шаҳватдир. Шаҳват эса овқат ва ичимлик ҳисобига кучаяди. Шунинг учун Набий саллаллоҳу алайҳи васаллам: "Албатта шайтон одам боласининг қон юрадиган жойида юради. Сизлар уни очлик билан сиқиб чиқаринглар", деб айтганлар.\nИмом Бухорий ва Муслим Абдуллоҳ ибн Масъуддан қилган ривоятда, Расулуллоҳ саллаллоҳу алайҳи васаллам:\n«Эй ёшлар жамоаси, сиздан ким никоҳга қодир бўлса, уйлансин. Албатта, у кўзни тўсувчи ва фаржни сақловчидир. Ким қодир бўлмаса, рўзани лозим тутсин, бу унинг учун бичилишдир», деган».\nУшбу ҳадисдаги «никоҳга қодир бўл-са», деб таржима қилинган ибора арабчада «боъа» дейилиб, моддий, маънавий ва жисмоний жиҳатдан никоҳга қодирлик маъносини англатади.\nДемак, шу маънодаги қудратга эга бўлган ҳар бир мусулмон уйли-жойли, оилали бўлишга ҳаракат қилмоғи лозим. Агар никоҳга моддий ёки маънавий жиҳатидан қудрати етмаган, сарф-харажатни кўтара олмайдиган ёки уйланса, умр йўлдошига зулм қилишдан ўзини тўхтата олмайдиган ёшлар бўлса, рўза тутмоқлари керак.\nШу йўл билан улар шаҳватини босадилар. Чунки рўза туфайли кишининг шаҳвати пасайиб, бошқа жинсдагиларга шаҳват билан қарамайдиган, фаржини зинога ишлатмайдиган ҳолга келади.\nРўза инсонга инсонлигини эслатади. Чунки инсон доим овқат ва ичимликка муҳтож бўлиб туради. Инсон қачонки башарий эҳтиёжи бўлган овқат ва ичимликдан ўзини тийса, ушбу нарсаларга нақадар муҳтож эканини ҳис қила бошлайди. Гўёки рўза инсоннинг заиф ва ҳожатманд эканини эслатиб, бошқаларга тажовуз қилишдан огоҳ этиб туради. Шахс ҳар қандай муҳитда яшамасин у баъзи зулм ва туғёнга дуч келади. Рўза тутганда нафсини қайта‑қайта овқат ва ичимликка муҳтож эканини ҳис қилдирса, у яна расо инсонга айлантираверади.\nАгар биз рўзанинг фойдалари ва шахс ҳамда жамият олдидаги сирларини кузатсак ушбу улкан ибодат "абадий ахлоқ мактаби" эканини билиб бораверамиз. Ушбу мактабни кўплаб солиҳ ва фозил инсонлар битириб, ердаги Аллоҳнинг халифаси деган шарафга мушарраф бўлиб боришаверади.\nИкки ҳайит ва зулҳижжага оид ҳикматларни ҳам рамазон ҳикматларидан кейин келтирдик.\n«Албатта, Биз Сенга Кавсарни бердик. Бас, Роббинг учун намоз ўқи ва қурбонлик сўй», деган(Кавсар, 1—2).\n«Кавсар» сўзи луғатда «кўп яхшиликлар» деган маънони ҳам англатади. Бу Аллоҳ таоло томонидан Пайғамбаримиз соллаллоҳу алайҳи васалламга Қуръон, суннат, буюк шафоат, Мақоми Маҳмуд каби кўплаб яхшиликлар берилганига ишорат ҳамдир.\nКейин эса, Аллоҳ таоло Пайғамбар соллаллоҳу алайҳи васалламни намоз ўқишга амр қилмоқда. Бу оятдаги намоз ийд намозидир. Чунки унинг орқасидан қурбонлик сўйишга ҳам амр келмоқда.\nШунинг учун ҳам ҳанафий мазҳабида ийд намозлари вожиб дейилган.\nИйди Фитр рамазон рўзаси тамом бўлгани муносабати ила хурсандчилик ва шукрни изҳор қилиш учун шариатга киритилган байрамдир.\nИйди Қурбон эса, ҳаж ибодатлари тамом бўлгани муносабати ила ва Аллоҳнинг йўлида ҳар қандай қурбон беришга тайёрликни изҳор қилиш учун шариатга киритилган байрамдир.\n«Набий соллаллоҳу алайҳи васаллам зулҳижжа ойининг аввалги ўн куни ҳақида:\n«Ҳеч бир кундаги солиҳ амал Аллоҳ учун ушбу ўн кунчалик маҳбуб эмас», дедилар.\nМулоҳаза қиладиган бўлсак, бу ҳадисда мазкур кунларда рўза тутиш ҳақида бевосита сўз юритилаётгани йўқ. Балки солиҳ амал қилиш ҳақида сўз кетмоқда. Нафл рўза тутиш эса, энг солиҳ амаллардан бири ҳисобланади.\nЗулҳижжа ойининг биринчи ўн кунида кўпроқ солиҳ амал қилишга қаттиқ тарғиб этишдан мурод, ўша кунлари қилинадиган солиҳ амаллар Аллоҳ учун энг маҳбуб амал эканлиги сабабидандир .\nДемак, Зулҳижжа ойининг биринчи ўн кунлигида кўпроқ солиҳ амаллар қилишга уринмоғимиз лозим.


imon.uz 2021-01-23 12:23:17 138\nИслом динида инсонлар ўртасида ўзаро ҳурмат ва эътибор жуда улуғ савобли амал ҳисобланади. Айниқса қўни – қўшнилар ўртасида оқибат бўлишлиги қатъий буюрилган. Қиёмат кунида қўшни ҳақида сўралади. Агар сен ҳақингда қўшнилар яхши одам десалар, уларнинг гувоҳлиги эътиборга олинади.\nАллоҳ таоло: “Аллоҳга ибодат қилингиз ва Унга ҳеч нарсани шерик қилмангиз! Ота – оналарга эса яхшилик қилингиз! Шунингдек, қариндошлар, етимлар, мискинлар, қариндош қўшнию бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг!) Албатта, Аллоҳ кибрли ва мақтанчоқ кишиларни севмайди”. (Нисо сураси 36 - оят).\nРасулуллоҳ соллаллоҳу алайҳи васаллам: “Аллоҳнинг ҳузурида дўстларнинг яхшиси ўз дўстига яхшилик қилганидир. Аллоҳнинг ҳузурида қўшниларнинг яхшиси ўз қўшнисига яхшилик қилганидир”, - деганлар.\n“Яқин қўшни” қариндош қўшни, яъни яқинлиги бор қўшни. “Ён қўшни” оддий, яқинлиги йўқ қўшни. Қўшнига яхшилик қилиш ҳақидаги исломий таълимот дунёда мисли йўқ таълимотдир.\nАбу Бакр ал - Баззор Жобир ибн Абдуллоҳ розияллоҳу анҳу: “Расулуллоҳ соллаллоҳу алайҳи васаллам: “Қўшнилар уч хил бўладилар. Битта ҳаққи бор қўшни. У ҳаққи энг оз қўшнидир. Икки ҳаққи бор қўшни. Учта ҳаққи бор қўшни. Буниси энг ҳаққи бор қўшнидир. Энди, битта ҳаққи бор қўшнига келсак, у мушрик қўшнидир. Унинг қўшничилик ҳаққи бор, холос. Иккита ҳаққи бор қўшни эса, мусулмон қўшнидир. Унинг ҳам мусулмонлик ҳаққи, ҳам қўшнилик ҳаққи бор. Учта ҳаққи бор қўшни эса, мусулмон, қариндош қўшнидир. Унинг мусулмонлик, қариндошлик ва қўшнилик ҳақлари бордир”, - дедилар”.\nҚўшниларга яхшилик қилиш жамиятдаги инсоний алоқаларни мустаҳкамлашга, жамиятни кучли, қудратли қилишга хизмат қилади.\nОиша розияллоҳу анҳо айтдилар: “Расулуллоҳ соллаллоҳу алайҳи васаллам: “Жаброил қўшни ҳаққига риоя қилиш тўғрисида менга шу қадар кўп васият (топшириқ) қилдиларки, мен уни хатто молимга ҳам меросхўр қилиб қўйсалар керак, деб ўйладим”, - дедилар”.\nҚўшни ҳаққи – қўлдан келганча унга яхшилик қилиш, масалан, ҳадялар бериш, кўрганда очиқ юзлилик билан муомала қилиш, аҳволидан хабар олиб туриш, иложи борича моддий ёрдам беришдан, агар моддий ёрдам қўлидан келмаганда, унга озор берадиган ишларни қилмасликдан иборат. Расулуллоҳ соллаллоҳу алайҳи васаллам берган таълимотга кўра, қўшничиликда дин ва миллат танланмайди, барча тенгдир.\nЖамоат ҳузурида ўз яхшиликларини қила олишни хоҳлаган инсон аввало, қўшнисидан бошласин. Зеро, қўшни сиз учун қиёматда ҳам гувоҳ ўтадиган инсон. Қозонингиздан чиққан овқат ҳиди қўни - қўшнингизга етишидан олдин бир коса қўшни ҳаққини одоб ва назокат билан узатиш лозимдир. Улар яхшилигингиз учун гувоҳ берсалар гувоҳлиги ўтади. Маҳаллани ўзаро қўни – қўшнилар ташкил этади. Сиз ён қўшниларингиз орқали энг чекка қўшнингиз билан яхши мулоқат қила оласиз. Сизнинг яхши муомалангиз, бир коса овқатингиз барокати албатта чеккадаги қўшнингизга ҳам етиб боради. Дўстлик ишончдан, меҳр – муҳаббатдан бошланади. Қалбида меҳрни қўшнига узатиб, барча маҳалла аҳолиси ўзаро меҳр – оқибатли бўлишига ҳисса қўшган одам қандай ҳам яхши одам! Унинг ҳаёти яхши ўтади ва жаннатдан унга жой ҳозирланади.\n“Имом Аъзам” жоме


Россия Федерацияси ҳужум қила олмайди ва ҳимояга ўтади\n18 May 13:00 Ўзбекистон янгиликлари\nАрестович ва Украина Изюм Луганск МУДОФАА УРУШ ҲУЖУМ\nАлексей Арестовичнинг айтишича, Россия Украина ҳудудида бор-йўғи икки йўналишда ҳужум уюштирмоқда.\nРоссия қўшинлари мудофаага ўтади, чунки улар энди ҳужум қила олмайди. Бу ҳақда Президент девони раҳбари маслаҳатчиси Алексей Арестович Фейгин LIVE эфирида айтиб ўтди.\nУнинг таъкидлашича, босқинчилар тепаликларда яшириниб, «махфий жойлар» излаб, ўзини ҳимоя қилишга уринмоқда.\nБосқинчилар мудофаага ўтмайдиган ягона жой бу Изюм ва Луганск йўналишлари, деди Арестович.\nГермания Украина учун қуроллар рўйхатини эълон қилди\n13 март куни умумхалқ ҳашар бўлиб ўтади


07:41 / 25.04.2021\nЖиззах вилоятида банкдан 1 миллион евро кредит олиб беришини айтиб фуқародан 98 миллион сўм ва 27 000 АҚШ долларини қўлга киритган фирибгарларга жиноий иш қўзғатилган. Бу ҳақда Бош прокуратура ҳузуридаги иқтисодий жиноятларга қарши курашиш департаменти хабар бермоқда.\nМаълум қилинишича, Бош прокуратура ҳузуридаги департаментнинг Жиззах вилояти бошқармаси томонидан ўтказилган терговга қадар текширувда, фуқаро Ш.Қ. ва бошқалар фуқаро Ж.нинг ишончига кириб, фирибгарлик қилганлари аниқланган.\nЖумладан, улар юқори лавозимда ишловчи танишлари орқали Ангрен шаҳрида қурилиш ишларини бажариш учун тегишли ҳужжатларни олиб бериш ҳамда қурилиш маҳсулотлари ишлаб чиқариш учун банкдан 1 миллион евро кредит олиб бериш эвазига Ж.нинг 98 миллион сўм ва 27 минг доллар пулларини фирибгарлик йўли билан қўлга киритган.\nҚайд этилишича, мазкур ҳолат юзасидан Ш.Қ. ва бошқаларга нисбатан жиноят кодексининг 168-моддаси (фирибгарлик) билан жиноят иши қўзғатилиб, тергов ҳаракатлари ўтказилмоқда.\nХоразмда 5 минг доллар, Жиззахда 50 млн сўм эвазига ер олиб беришни ваъда қилган шахслар ушланди


Насиҳат олишнинг иймонга аҳамияти. - Favvora | билим чашмасидан отилган фаввора\n2016-05-29 2753 Ko'rilgan Илм чашмаси 5\nНасиҳатга қулоқ тутиб юрган кимса, қалби юмшайди, қалбида иймони жўш уради. Насиҳатдан узоқда юрган кимса ёки насиҳатни эшитишни сира истамаган кимса қалбида мутакаббирлик вужудга келади. Насиҳатсиз қалб - худди сув етмаган, қақроқ ер каби қотиб, ҳеч қандай яхшиликни ундирмай қўяди.\nАллоҳ ўз Каломида: “Бас, сиз агар панд - насиҳат фойда берса, панд-насиҳат қилинг! (Аллоҳдан) қўрқадиган киши панд - насиҳат олажак. Катта ўтга (дўзахга) кирадиган бадбахт кимса эса ўзини у (насиҳат) дан четга олур!,, деб марҳамат этган.\n(Аъло сураси ,9-12-оятлар мазмуни)\nПанд - насиҳатнинг энг олийси Аллоҳнинг Қуръонидир. Қуръондаги барча нарсаларга итоат этиш сўнг Росулуллоҳ соллоллоҳу алайҳи васаллам насиҳатларига амал қилиш лозим бўлади. Ундан сўнг Қуръон ва ҳадисга асосланиб панду - насиҳат қилган устозу - мударрисларга, ота - онага ҳамда бошқа каттаю - кичикнинг насиҳатларига эътибор қаратилади.


«Қўйлиқ» бозори босқичма-босқич кўчирилиши маълум қилинди – Kommers.uz\nИқтисодиёт\t17:30 | 15.12.21\n«Қўйлиқ» бозори босқичма-босқич кўчирилиши маълум қилинди\nКадастри борларнинг зиёни давлат томонидан 100 фоиз қоплаб берилади.\nТошкент шаҳар Бектемир туман ҳокими Тапил Маҳамадзияев 13 декабрь куни ўтказилган йиғилишда «Қўйлиқ» бозори босқичма-босқич кўчирилишини таъкидлади. Бу ҳақда туман ҳокимлиги матбуот хизмати хабар берди.\n«‘FOODCITY’ Бектемир ҳудудида жойлашган ва Бектемир ҳудудида бўлади. ‘FOODCITY’да шундай шароитлар яратилган-ки, керак бўлса, бундай шароитлар ўзимизнинг Ecobozor’да ҳам йўқ. ‘Қўйлиқ’да асфальтда ўтириб сотгандан кўра, ўша ерга (‘FOODCITY’—таҳр.) олиб бориб, сотган маъқул. ‘FOODCITY’га этапма-этап (босқичми-босқич) ўтилади», — дейди Маҳамадзияев.\nҲокимнинг сўзларига кўра, «Қўйлиқ» бозорида кадастрга эга бўлганларнинг зиёни давлат томонидан 100 фоиз қоплаб берилади.\nҚўйлиқ «FOODCITY»га кўчирилганидан сўнг, нархлар кўтарилиб кетмайдими, деган саволга туман ҳокими қуйидагича жавоб берган:\n«У ерда 4 та катта монитор бор. Бир айлантириш 100 миллион сўм. У бозорга қўшимча даромад олиб келади. Шунинг ҳисобига ‘FOODCITY’ 3 ой давомида ҳеч қанақа патент тўловисиз одамларни қабул қилади», — дейди ҳоким.\nШунингдек, Бектемир туман ҳокими ўзи ҳам «Қўйлиқ» бозоридан харид қилишини, бироқ охирги пайтларда у ерда шароит яхши эмаслиги ҳамда мажмуадага тартибсизлик ортидан бирор бир харидорнинг жароҳат олиши ҳеч гап эмаслигини қўшимча қилган.\nАввалроқ Тошкент шаҳридаги «Қўйлиқ» бозори Тошкент вилоятининг Ўртачирчиқ туманидаги Мехнатобод кўчасида жойлашган «FOODCITY» савдо марказига кўчирилиши хабар қилинганди. Шунингдек, «Қўйлиқ деҳқон бозори»нинг хавфсизлик бўйича директор ўринбосари Қодиржон Нормирзаев аслида бозор кўчирилиши ҳақида хабар тарқалишига ҳеч қандай асос йўқлиги, бу хусусида Тошкент шаҳар ҳокимлиги ёки юқори ташкилотлардан бирор топшириқ келмаганини маълум қилганди.


22 Фев 2019 12681\nИкки фарзандли онанинг арзон турадиган бошпанага эга бўлиш орзусидан келажакка бўлган улкан ишонч уфуриб турарди. Боз устига келгусида нуфузли ҳудудга айланиши кутилаётган вилоят марказининг янги микрорайонидаги кўпқаватли уйларнинг қурилиши жадал суръатларда кетмоқда. Яна ўша уйларга уюштирилган экскурсия ҳам яхши таассурот қолдирди: янги кўчиб кирганлар ичкарини яхшилаб кўриб олиш учун уйларига киритишга бажонидил рози бўлишди.\nМаҳалла фуқаролар йиғини раиси тезда керакли ҳужжатларни тайёрлаш лозимлигини айтганда эса жуда узоқда бўлиб кўринган имконият учқуни яқин келгандай бўлди. Улар рўйхатига шаҳардан уй олишга қарор қилган менинг ҳамкасбим ҳам киритилибди. Тўғри-да, ҳар куни узоқ қишлоқдан ўнлаб километр йўл босиб, анча-мунча вақт ва маблағ сарфлаб, ишига қатнарди. Барча навбатда турганларни, баъзи маълумотларга кўра, Навоийда улар сони икки ярим мингдан ошади, бир жойга йиғиб навбатдаги йиғилиш ўтказишганларидан сўнг орзу қилган уй-жойга эга бўлишни истаганлар сони камайган. Бундай вазиятларда энг кўп бериладиган савол: «Нима учун?», жавоби эса: «Нархи ҳаддан ташқари қиммат экан». Фуқароларни тўхтатиб қоладиган минуслардан бири, тураржойнинг, бюджетга оид ҳисобланса-да, амалда қўл етмас, жуда баланд нархидир.\n2016 йилнинг октябрида Президентимиз 2017-2021 йилларда қишлоқ жойларда янгиланган намунавий лойиҳалар бўйича уйлар қуриш дастурини (кейинги матнларда - Дастур) татбиқ этиш ташаббуси билан чиқди. Бир ой ўтиб эса, шаҳарларда кўпквартирали арзон уйлар ҳам пайдо бўла бошлади. Унга миллий деган жуда юқори мақом ҳам берилди. Бундай уйлар, хусусан, тақдир тақозоси билан ўз бошпанаси бўлмаган, қариндошлариникида ёки ижара хонадонларда, ундан ҳам ёмони, эскирган уйларда яшаётганларнинг имкониятини оширишга мўлжалланган.\nЎз даромади ҳисобидан уй ёки квартира сотиб олишнинг имкони йўқ, негаки, нархлар кўпчиликнинг харид қилиш имкониятидан анча юқори. Ҳатто, шундай имкониятга эга-ю, лекин фақат маошга кун кўрадиганларни ҳам дастлабки бадал ва кредит ставкаларининг баландлиги ўйлантириб қўймоқда, булардан ташқари, қандайдир маблағ эвазига яшаш ҳам керак-ку?! Шу боис ҳам ижтимоий муҳим аҳамиятга эга муаммони ҳал этиш учун арзон уйлар қуриш муаммоларнинг ягона ечимига айланди. Дарвоқе, экспертларнинг айтишича, эҳтиёжни қондириш имкониятларидан кўра уй-жойга бўлган талабларнинг ортиб бориши шароитида ижтимоий турар-жой бозорини кенгайтириш ўта муҳим. Негаки бу, соғлиғи ёмонлиги, ишламаслиги ёки чекланган даромади сабаб бозор нархида уй сотиб ололмаган аҳолининг улкан қатламлашувига олиб келади.\nРасмий ахборот бўйича Навоийда Дастурда белгиланган ўнта уйлардаги ҳар бир квадрат метр жойнинг нархи 3,659 миллиондан 3,682 миллион сўмгача атрофида. Унга кўра, 2020 йилга қадар вилоят марказида 840 квартирага мўлжалланган 20 та кўпқаватли уй қуриш режалаштирилган. Ўтган йили 420 квартирали ўнта етти қаватли бино фойдаланишга топширилди. Турар-жойларнинг олтитасини «151-сонли КПМ» МЧЖ, қолган тўрттасини маҳаллий бозорда кўп йиллик ижобий тажрибага эга «Темур Малик» МЧЖ қурган. Лойиҳа бўйича ҳар бир бинонинг нархи 7,9 миллиард сўмни ташкил этган. 2018 йил 25 декабрь ҳолатига кўра квартираларнинг баланс нархлари – 204 миллиондан 207 миллион сўмгача.\nУйларни олиш схемаси қатъий регламент асосида амалга оширилади. Уй-жойга муҳтож ёш оилалар, эски уйларда яшовчи аҳоли ва бошқалар еттита тоифага ажратилган, квартиралар ва ипотека кредитлари тақсимоти шаффофлигини таъминлаш учун электрон тизим жорий этилган. Қаватлар тақсимотида суиистеъмол қилишлар олдини олиш учун тўловлар миқдори дифференциаллаштирилди: қанча баланддан бўлса, дастлабки бадал шунча кам.\nАммо бундай шаффофлик таъминланган вазиятларда ҳаммаям бирдай уйга эга бўла оладими? Амалиётда жавоблардан кўра саволлар кўпроқ. Масалан, Дастур талабларига тўғри келадиган, аммо тўлов қилишга қурби етмайдиган оилалар борасида нима қилиш мумкин? Ёхуд ўртача даромади ойига икки миллион сўмча бўлган ёлғиз онани олайлик. Агар у уч хонали квартирани харид қилса, дастлабки уч йиллик имтиёзли даврда ипотека тўловлари 1,8 миллион сўмни ташкил этади. Уч йиллик имтиёзли давр тугагач, сумма уч миллион сўмгача ошиб кетади, яна маълум вақтдан сўнг олти миллионга кўтарилади. Аммо ана шу давр ичида уй-жойга бўлган нархлар ошганини маълум қилишса, нима қилиш керак? Худди шундай ҳолат Хадия (исм ўзгартирилган) билан содир бўлди. Унинг кўп болали оиласи 2018 йилда янги уйга кўчиб кирган. Онаси, уч синглиси билан ўн икки йил ётоқхонада яшаган. Алоҳида уй олиш имконияти пайдо бўлгач, ўйлаб ҳам ўтирмай, ҳужжатларни топширишди ва миллий лойиҳа иштирокчиларига айланишди. Орадан беш ой ўтгач, банкдан ташвишлантирувчи қўнғироқ бўлди: маълум бўлишича, сотиб олинган квартиранинг нархи деярли 84 миллионга кўтарилиб кетибди. Банкка бундай буйруқни ҳужжатларни нотариал расмийлаштириш маълум вақтни олганини асос қилган ва шу боис илгари ҳисобланган кредит фоизларига яна 60 календарь кунининг қўшиб ҳисобланиши ҳақида «Ўзшаҳар қурилиш инвест» МЧЖ инжиниринг компанияси берган.\nБундай уйларга эга бўлишни истаган танишларимдан бирининг тарихи ҳисоб-китоб қилиб кўргач, муқобил тижорат уйларидан бирини сотиб олиш билан якун топди. Ҳисоб-китобига кўра, улар арзон уйларнинг белгиланган нархларидан пастроқ бўлиб чиқибди, боз устига, сифатдан ҳам ютиш мумкин экан. Бошқаси, молиявий имкониятларини чамалагач, иккиламчи кўчмас мулк бозорида нархларда сезиларли фарқ бўлган ва чўнтагига тўғри келадиган уй қидирмоқда.\nИкки фарзандли она ҳар куни кечқурун ижара квартираси деразасидан туриб, яқингинада у ердан квартира сотиб олишни орзу қилган қаршидаги уйларга тикилади. Уларда ҳам ҳаёт ўз маромида кечмоқда.\nPS: биз ушбу долзарб мавзуга яна қайтамиз. Мазкур дастурни амалга оширишда иштирок этаётган маҳкамалардан изоҳ кутамиз. Мақола ўқилганидан сўнг пайдо бўладиган саволларга жавоб олишда уларни конструктив мулоқотга чақириб қоламиз.


Туту: Блэр ва Бушни судга тортиш керак!\nНобел мукофоти лауреати, кейптаунлик архиепископ Десмонд Туту Британия бош вазири Тони Блэр ва АҚШ собиқ президенти Жорж Бушни Ироққа қарши уруш очганликлари учун судга тортиш керак, деган чақириқ билан чиқди.\nБританияда чиқадиган “Observer” газетаси мухбири билан суҳбатда жаноб Туту Ироққа қарши уруш бошланишига Саддам Ҳусайн ихтиёрида оммавий қирғин қуроли борлиги ҳақидаги ёлғон маълумот сабабчи бўлганини таъкидлаган.\nДесмонд Туту Жанубий Африка Республикасидаги биринчи қора танли эпископ ҳисобланади.\nТуту фикрича, Ироқ уруши пайти минглаб тинч аҳоли ўлими учун Блэр ва Бушни Халқаро жиноят судига тортиш керак. Блэр аллақачон бунга муносабат билдириб, ўзига нисбатан айблов асоссиз эканини таъкидлаган.


Нью - www.Voydod.net\nTAMOJNIY, awirbek, Ada, steklodeleby\nНью-Йоркда юз берган поезд ҳалокатига тормоз тизимининг ишдан чиқиши сабабчи бўлиши мумкин. Бу ҳақдадастлабки тергов маълумотлари далолат бермоқда.\nҚайд этиб ўтамиз, якшанба куни “Metro-North”компаниясига тегишли поезд Бронкс ҳудудидаги кескин бурилишдан кейин рельслардан чиқиб кетган. Тўрттавагон сув бўйидаги жарликка қулаган, яна учтаси рельслардан чиқиб кетган.\nСўнггимаълумотларгакўра, 4 киши ҳалок бўлган, 67 таси яраланган, уларнинг 11 нафари оғир аҳволда. Бундан олдин Нью-Йорк маъмуриятипоезд ҳалокати қасддан қилинган жиноий ҳаракатлар ёки террорчилик билан боғлиқ эмаслигини маълум қилганди.


Туризм соҳасида биринчи халқаро инвестицион форум ўтказилади\n2018 йилнинг 19-21 ноябрь кунлари пойтахтимиздаги "Ўзэкспомарказ" миллий кўргазма мажмуасида Туризм соҳасида биринчи Халқаро инвестицион форум бўлиб ўтади.\nАйни кунларда Қорақалпоғистон Республикаси Вазирлар Кенгаши, вилоятлар ва Тошкент шаҳри ҳокимликлари томонидан мазкур тадбирга қизғин ҳозирлик кўрилмоқда. Тадбир доирасида ҳудудларнинг туризм бўйича инвестицион салоҳияти акс этган тақдимотлар, жойларда амалга оширилаётган лойиҳалар билан танишув, халқаро ташкилотлар ва хорижий инвесторлар билан маҳаллий ҳокимликлар ўртасида бевосита ҳамкорликни йўлга қўйишга қаратилган икки томонлама музокаралар ташкил этилиши ҳамда ўнлаб шартномалар имзоланиши назарда тутилган.\nАнжуман иштирокчилари "Чорвоқ" эркин туристик зонаси, "Samarkand City" ва "Қадимий Бухоро" туризм зоналари, шунингдек, Сурхондарё вилоятидаги кичик сайёҳлик ҳудудлари билан яқиндан танишишади.\nФорумда юртимиз ишбилармонлари билан бир қаторда халқаро молия институтлари вакиллари, салоҳиятли хорижий инвесторлар, йирик сайёҳлик компаниялари, соҳада фаолият олиб борувчи етакчи экспертлар ва мутахассисларнинг иштирок этиши кутилмоқда.\nЭслатиб ўтамиз, Ўзбекистон Республикаси Туризмни ривожлантириш давлат қўмитаси яқин уч йилда сайёҳлар сонини икки баравар оширишни мақсад қилган.\nМаълумотларга қараганда, Ўзбекистон 2017 йили икки ярим миллиондан зиёд сайёҳни қабул қилган, бу олдинги йилга қараганда 25 фоиз кўп. Жорий йилда эса бу кўрсаткични янада ошиши кутилмоқда.


қуръон тиловати қорилар\nМаҳсулот коди: 98\nМаҳсулотни кўрганлар сони: 19135\nШАҲОБИДДИН ҚОРИ - МЎМИНЖОН ЎҒЛИ\nШаҳобиддин қори 1892 йили (ҳижрий 1309 1310 йиллар) Андижон шаҳрининг Тўқмоқ маҳалласида, диндор оилада дунёга келган. Отаси Мўминжон ака оддий деҳқон одам эди.\nШаҳобиддин қори дастлаб Андижон шаҳри марказидаги қорихонада Қуръон ёдлаган. Айтишларига қараганда, бу қорихона Жомеъ мадрасанинг яқинида жойлашган экан.\nШаҳобиддин қори 1930 йилдан то 1940 йилларгача қатағон давридаги сургун сабабли оилалари билан Ҳаққулобод қишлоғида яшайди. 1942 йили қори Оренбургдаги заводда ишлаш учун мажбурий жўнатилади ва 1944 йилнинг кузида уйига қайтади. Бу орада фарзандларига уларнинг тоғаси қараб туради.\nXX асрнинг бошларида бизнинг диёрларда Қуръони Карим асосан форсий лаҳжа услубида ўқилар эди. Шаҳобиддин қори арабий қироатни дастлаб Андижонда Муҳаммад Амин Маккийдан олган бўлиб, у кишидан араб тилини ҳам ўрганган. Муҳаммад Амин Маккий асли андижонлик бўлиб, бир муддат Маккаи Мукаррамада таълим олиб келгани учун мазкур нисбатни олган.\nШаҳобиддин қори бир неча дўстлари билан Ўшда ҳам таълим олган. Ўшдаги устози қорига Қуръони Карим қироатидаги ўзининг силсиласидан махсус ижоза васиқасини ёзиб берган. Кейинчалик устоз Мисрга кетиб, Қоҳирада жойлашиб қолган. Омонуллоҳ қори аканинг зикр қилишича, Шаҳобиддин қори Ҳакандаги Довудхон тўрамда ҳам Қуръондан таълим олган экан.\nШаҳобиддин қори ака 1945 йили Андижондаги «Уйғур» масжидига имом хатиб қилиб тайинланади ва икки уч йил шу ерда хизмат қилади.\n1953 йили Шаҳобиддин қори муфтий Зиёуддин қори бошчилигидаги ўн олти кишилик гуруҳ билан ҳаж сафарига боради. Саудия Арабистони қироли Абдулазиз ибн Сауд уларни алоҳида меҳмон қилади. Қайтишда Миср араб республикасига ҳам ташриф буюришади. Қоҳирада «Азҳари Шариф»нинг шайхи Абдурраҳмон Тож уларнинг ташрифи муносабати билан катта зиёфат уюштиради. Икки юздан ортиқ меҳмон иштирок этган бу мажлисда Шаҳобиддин қори Қуръон тиловат қилиб беради. Ўзбек қорисининг тиловатидан завқланган шайх Абдурраҳмон Тож ўрнидан туриб, ўтириб тиловат қилаётган қорининг ортига ўтиб, тик туриб олади.\nШаҳобиддин қори ҳар бир ҳарфни алоҳида эҳтимом билан, дона дона қилиб, жуда ширин, мулойим, файзли ва таъсирли тиловат қилар, у киши қироат қилганда сомеъ қалблар эриб кетар эди. У киши Куръон нурини нафақат ўзбек диёрига, балки хорижий давлатларга ҳам таратган ҳамда ўзбек миллатининг шарафини кўкларга кўтарган инсон бўлган. Муфтий Зиёуддин қори ҳам бир қанча чет эл сафарларига Шаҳобиддин қорини Қуръон тиловат қилиш учун бирга олиб борар эдилар. Айниқса, 1967 йили Шаҳобиддин қори Покистонда бўлиб ўтган қорилар кўригида қатнашиб, кўпчиликнинг олқишига сазовор бўлади.\nШаҳобиддин қори Қуръони Каримни нафақат тиловат қилиш, балки таълим беришда ҳам етук мактабга эга бўлган. У киши Мубин қори, Раҳматуллоҳ қори Қосимов, Душанбеда яшаб ўтган Абдулмалик қори каби етук устозларни тарбиялаган, Бухородаги «Мир Араб» мадрасасида 27 йил давомида Қуръони Карим қироати, араб тили грамматикаси ва муҳоварасидан дарс берган.\n1968 69 йиллар орасида Шаҳобиддин қори Андижонга борган кунлари бетоб бўлиб қолади. Уч кун ўтиб, бирор илож бўлмагач, Тошкентга олиб келишади. Бу ердаги шифохоналарнинг бирида бир ой ичида икки марта жарроҳлик муолажасини олади.\n1975 йилга келиб, соғлиги бироз яхшилангач, Қуръонни тўлиқ тасмага ўқиб беришга киришади ва буни қисқа муддатда адо этади. Бироқ, беморлик ва кексалик у кишининг қироатларига бироз таъсир ҳам ўтказган эди.\nШу йилнинг охирларига келиб, Шаҳобиддин қори даданинг аҳволи янада яхшиланади. Заҳматкаш мураббий мадрасада таълим бериш учун Тошкентдан Бухорога 9 ноябрга чипта олади. Лекин Аллоҳнинг тақдири экан, 7 ноябрь (ҳижрий 1395 йил 3 зулқаъда) жумъа куни жумъа намозини адо этиб чиқиб, тўсатдан вафот этадилар. Бутун умр Каломуллоҳдан айрилмаган, ярим аср давомида Қуръон хизматини тарк этмаган, кексайиб қолганида ҳам илм ва Қуръон хизматига камарбаста бўлиб турган ўз даврининг шайхул қурроси Шаҳобиддин қори саксон уч ёшида вафот этади. Жанозасига муфтий Зиёуддин қори жаноблари имом бўладилар. Марҳум «Кўкча» қабристонига дафн қилинади.\nАллоҳ таоло устоз Шаҳобиддин қорини ўз раҳматига олсин, ажру савобини зиёда қилиб берсин, омин!\nМуаллиф: Шаҳобиддин қори - Мўминжон ўғли\nҲажми: 956 дақиқа


Тошкентда биринчи AVTOTEST автомактабининг очилиши бўлиб ўтди\n11:25 / 18.09.2015\n“Мактабнинг очилиши биз учун жуда муҳим воқеа бўлди, - деди AVTOTEST компанияси директори Маҳамадхўжаев Комилхўжа. - Инновацион автомактаб ғояси бизни лойиҳани амалга ошириш даври давомида илҳомлантириб келди. Меҳнатимизнинг биринчи натижаларини кўришдан хурсандмиз. Яқин кунларда биз биринчи ўқувчиларимиздан асосий мақсадимизни қай даражада амалга ошира олганимизни сўраб кўрамиз. Асосий мақсадимиз эса таълим жараёни максимал даражада осон, қизиқ ва сифатли бўлган автомактаб яратиш эди”.\n“Биз йўлларда хавфсизликни таъминлашга интилмоқдамиз ва юқори ҳайдовчилик маданиятини тарғиб қилиб бормоқчимиз. Автомактаблардан ташқари, биз медиаканаллардан фойдаланган ҳолда болалар учун мультфильмлар, ёшлар учун ситкомлар суратга олишни йўлга қўйдик. Таниқли ижрочилар билан ҳамкорликда мусиқий материаллар тайёрланмоқда. Биз тўғри ва саводли машина ҳайдаш ёшлар орасида тренд даражасига чиқишини истаймиз”, - қўшимча қилди у.\nAVTOTEST инновацион автмактаби таълим ва технологиялар соҳасидаги энг охирги ютуқларга таянган ҳолда комплекс ечимларни таклиф қилади. Лойиҳа ижрочилари компания миссияси сифатида йўл ҳаракат хавфсизлигини ҳайдовчилик маданиятини ошириш йўли билан таъминлашни кўрсатишди.\nAVTOTEST автомактаби замонавий бинода жойлашган бўлиб, унинг ҳар детали мана шу вазифага хизмат қилади. Охирги техника билан жиҳозланган синфхоналар юқори даражада қулайдир. Дам олиш зоналари эса шундай ўйланганки, талабалар мини библиотека шаклида махсус жиҳозланган, Wi-Fi тармоғи ва кафетерийга эга аудиторияларда вақт ўтказганида ҳам, шунчаки коридорда юриб ҳам, билим олишда давом этади.\nМаърузалар хонаси шаҳарнинг асосий йўллар макети билан таъминланган. Алоҳида таъкидлаш керакки, машина ҳайдашни ўрганиш симулятор билангина чекланмайди. Тренажёрни ўзлаштириб бўлгач, талабалар замонавий автодромда амалиёт ўтай бошлайди. Сирғали туманида жойлашган автодром ҳайдовчининг турли вазиятлардаги хатти-ҳаракатларига баҳо бериш имкониятини яратади. Автодромда ҳақиқийга яқинлаштирилган шароитлар яратиш мумкин – ёмғир, қор, қия ёки сирпанчиқ йўллар. Автодромда машинани муваффақият билан бошқара олган талабаларгина тажрибали инструкторлар билан биргаликда шаҳар кўчаларига чиқади. Автомобиллар ҳаракат датчиклари ва GPS-навигаторлари, шунингдек, видеокузатув камералари билан таъминланади.\nСифат назорати автомактаб фаолиятининг муҳим қисмларидан биридир. Сифат назорати тизими ўз ичига қуйидагиларни олади: талабалар ва ўқитувчилар ўз вақтида аудиторияларда бўлиши, талабаларнинг дарслардаги фаоллиги, ўқитувчи ишининг сифати ва уй вазифалари бажаралишини кузатиш. Баҳолаш ҳар бир дарсда олиб борилади: ўқитувчилар талабаларни, талабалар эса ўқитувчиларни баҳолаб боради.\nАйтиб ўтиш жоиз, яқин кунларда AVTOTEST Тошкентнинг Чилонзор туманида иккинчи автомактабни очади. Биринчиси эса Навоий кўчасида жойлашган.


Деновда қалбаки ПЗР-тест натижаларини ўтказиш билан шуғулланган жиноий гуруҳ фош этилди\n7 Май 2021 йил 110\nСурхондарё вилояти ИИБ ЖҚБ Коррупция ва иқтисодий жиноятларга қарши курашиш бўлими ҳамда Денов тумани ИИО ФМБ ЖҚБ ходимлари моддий манфаатдорлик эвазига фуқароларга коронавирус инфекцияси (COVID-19) натижалари ҳақида қалбаки маълумотнома тайёрлаб берувчи жиноий гуруҳ фаолиятига чек қўйди.\nШу куни улар “мижоз”га экспресс ПЗР-тест таҳлилининг “манфий” натижасини тайёрлаб бериш эвазига келишилган пулнинг бир миллион сўмини олган вақтида ашёвий далил билан қўлга тушди.\nФуқаро А.С. жорий йил 1 май куни Денов туманидаги тиббиёт муассасаларидан бирида ишловчи таниши П.Д.га учрашиб, коронавирус инфекцияси (COVID-19)га қарши ўзи ва 7 нафар таниши ПЗР тест топширмоқчи эканини айтади. П.Д эса ҳеч қандай анализ олмасдан туриб, (COVID-19)га ПЗР тест маълумотномасини тайёрлаб бериш учун уларнинг ҳар биридан 150 минг сўмдан 8 кишига бир миллион 200 минг сўм пул беришни талаб қилади. Шундан сўнг А.С. танишининг тамагирлик йўли билан пул талаб қилган бу ҳаракатларига қонуний чора кўришни сўраб, ички ишлар органига мурожаат этади.\nМазкур аризага асосан олиб борилган тезкор ҳаракатлар чоғида П.Д. тиббиёт муассасасининг маъмурий биноси ичида “мижоз”и А.С.дан талаб қилган 1 миллион 200 минг сўмнинг 1 миллион сўмини олиб, унинг 700 минг сўмини ўзи билан бирга ишлайдиган О. Н.га берган вақтида Сурхондарё вилояти ИИБ ЖҚБ Коррупция ва иқтисодий жиноятларга қарши курашиш бўлими ҳамда Денов тумани бўйича ички ишлар органлари фаолиятини мувофиқлаштириш бошқармаси ЖҚБ ходимлари томонидан ушланган.\nАйни пайтда мазкур ҳолат юзасидан Денов тумани бўйича ички ишлар органлари фаолиятини мувофиқлаштириш бошқармаси ҳузуридаги тергов бўлими ходимлари терговга қадар текширув ишларини олиб бормоқда.


Бенземанинг фидойилиги. Ёхуд нега Карим доим қўлини боғлаб юради?\n2 май, 2021, 16:30\nТеглар:Реал | Карим Бензема\nУ жамоасини қийин шароитда ташлаб кетишни хоҳламайди.\nБенземанинг қўлидаги боғич бармоғи синганлиги билан боғлиқ. У доимий равишда "Реал"да ўйнаш учун икки йилдан бери жарроҳлик амалиётини кечиктириб келмоқда.\nКарим Бензема жорий ҳафта УЕФА Чемпионлар лигаси ярим финалидан ўрин олган "Челси"га (1:1) қарши ўйинда ажойиб гол урди ва "Стемфорд Бриж"даги жавоб ўйинидан олдин жамоасини мағлубиятдан қутқариб қолди.\nЯқин планлардаги кадрларда Каримнинг ўнг қўлидаги оқ боғич барчанинг эътиборини тортади. Бензема уни икки йил олдин олган жароҳати туфайли тақади.\n2019 йил январь ойида “Бетис”га қарши ўйиннинг биринчи бўлим охирида Карим рақиб футболчиси Марк Бартра билан тўқнашиб, кичик бармоғини жиддий шикастлаб олди. У иккинчи бўлимда майдонга тушмади.\nЎйиндан сўнг, "Реал" бош мураббийи Сантьяго Солари франциялик футболчининг кичик бармоғи синганини тасдиқлади, аммо шунга қарамасдан, Бензема орадан олти кун ўтиб, "Севилья"га қарши ўйинда иштирок этди. Бензема бу орада фақатгина "Леганес"га қарши кубок баҳсини ўтказиб юборди холос. Ушбу ўйинда "Реал" Бенземанинг ёрдамисиз ҳам 3:0 ҳисобида ғалаба қозонди.\n“У шундан бағрикенгки, ҳатто синган бармоғи ва қўлидаги оғриқ билан ҳам жамоага ёрдам беради. Операция санаси яқин бир ҳафта ичида маълум бўлади. Чунки айрим футболчиларнинг сафга қайтиши Бенземанинг даволанишига имкон яратади”, - деган эди Солари.\n2019 йилнинг январь-февраль ойларида “Реал” учун жуда муҳим ўйинлар бор эди. “Барселона”, “Атлетико”, “Аякс” шулар жумласидан. Шу сабабли, Бензема жарроҳлик амалиётини кечиктиришга ва жамоага ёрдам беришга қарор қилди. Жароҳат ўйин пайтида унга ноқулайлик туғдирмаслиги учун унинг қўлига мослаб махсус бандаж тайёрланади.\nОперациядан кейинги тикланиш жараёни узоқ вақтни талаб этиши ва “Реал”нинг айни дамдаги муваффақиятлари унга боғлиқ экани боис, Карим 2 йилдан ортиқроқ вақтдан буён шу тариқа ўйнаб келмоқда. Бундай фидойилик ёш футболчиларни келажакда ўз жамоаларига содиқлигини янада оширади.\nБензема 2019 йилнинг ўзидаёқ жароҳатни операциясиз даволаш бўйича америкалик шифокорлар билан маслаҳатлашган, аммо улар Каримга бу йўлни тавсия қилишмаган. Ўша йилнинг апрель ойида Испаниянинг ABC нашри Бенземанинг қўлидаги жароҳати жиддийлашиб бораётгани ва мавсум якунлангач, у жарроҳлик столига ётиши ҳақида хабарлар тарқатди. Бенземанинг жароҳатланган бармоғи суратлари ижтимоий тармоқларда ҳам тарқалди ва мухлислар орасида ҳам унинг жароҳати даҳшатли экани кўп муҳокама қилинди.\n2018/19 йилги мавсумдан буён то шунга қадар Бензема Ла Лигада жами 102 та ўйинда майдонга тушди ва ўз ҳисобига 109 та гол ҳамда 63 та голли узатма ёздириб қўйди. Шундан ҳам билиб олиш мумкинки, у “Реал” учун алмаштириб бўлмас футболчи.\n“Реал” Бенземани 2009 йилда 35 млн евро эвазига “Лион”дан сотиб олган ва Карим “Қироллик клуби” билан 6 йиллик шартнома имзолаган. Мадридликлар ўша ёз Роналду ва Кака каби жаҳон юлдузларини ҳам харид қилган.\nБенземанинг “Реал”да эришган ютуқлари:\nИспания чемпионати ғолиби (3): 2011/12, 2016/17, 2019/20\nИспания кубоги ғолиби (2): 2010/11, 2013/14\nИспания Суперкубоги ғолиби (3): 2012, 2017, 2020\nУЕФА Чемпионлар лигаси ғолиби (4): 2013/14, 2015/16, 2016/2017, 2017/2018\nУЕФА Суперкубоги ғолиби (3): 2014, 2016, 2017,\nКлублар ўртасидаги жаҳон чемпионати ғолиби (4): 2014, 2016, 2017, 2018


Samsung’нинг навбатдаги бестселлери – Galaxy A52 5G биринчи «жонли» расмларда! - Terabayt.Uz\nЖанубий кореялик техногигантнинг Galaxy A50 смартфони 2019 йилда дунё бўйича энг кўп сотилган телефон эди. 2020 йилда эса унинг ўрнига Galaxy A51 модели энг бестселлер бўлди. Энди бу йилга келиб, уларнинг издоши – Galaxy A52 (ёки Galaxy A52 5G) ҳам шундай ютуққа эришмоғи кутилмоқда. Лекин...\nШу пайтгача Galaxy A52 5G моделининг Geekbench бенчмаркидаги тест натижалари, шунингдек, биринчи рендер суратлари чиққан эди. Инсайдерлар энди унинг илк «жонли» олинган расмини тарқатишди; аниқроғи – унда смартфоннинг орқа панели кўрсатилган.\nҚурилманинг бош камера блоги тўртбурчак шаклда бўлиб, унда бешта тирқишни кўрамиз: улардан бири LED-чақноққа мўлжалланган. Galaxy A52’нинг диагоналига 6,5 дюймлик AMOLED-экрани юпқа ромли, юқори қисмининг ўртасида олд камера тирқишига эга бўлиши айтилмоқда.\nОлдинроқ чиққан хабарларда Samsung Galaxy A52 корпуси пластикдан ишланиб, ўлчамлари 159,9х75,1х8,4 миллиметрни ташкил этиши айтилган. Яна бир «жонли» суратда эса унинг орқа панели пастки томонидан кўрсатилмоқда. Унга кўра, смартфон корпусининг остки қиррасида 3,5 миллиметрлик қулоқчин тирқиши ҳамда USB-C порти жойлашган.\nSamsung мазкур смартфонини Snapdragon 750G процессори базасида тайёрламоқда. Яқинда унинг бешинчи авлод уяли алоқа тармоғини қўллаб-қувватламайдиган версияси – Galaxy A52 4G ҳам чиқиши маълум бўлган – уни аллақачон Geekbench сервисида синаб кўришган.\n#Samsung #Android смартфон #смартфонлар # 5G смартфон #5G-смартфони #Samsung Galaxy A52 5G #Samsung Galaxy A52 4G


Бугун Украина Олий суди Виктор Янукович тарафдорлари аризасини рад этди.\nЯнукович тарафдорлари президентликка сайлов иккинчи босқичи натижаларини бекор қилиш тўғрисида мухолифат томони даъво аризаси кўрилишини тўхтатишни сўраган эди.\nАдвокатлар Виктор Юшченко тарафдорлари тақдим этган 12 томлик ҳужжатларни кўриб чиқиш учун икки кун муҳлат сўради. Киевда минглаб одамлар иштирокидаги намойиш давом этмоқда. Ҳукумат ва президент маъмурияти бинолари аввалгидек ўраб олинган.\nЮшченконинг ўзи Олий судга қарата кеча бундай деди:\n“Мен Олий суддан холис қарорни кутаяпман. Унинг қарори ҳукумат обрўсининг сақланиши ва сайлов натижалари қонуний асосда қайта кўриб чиқилишини таъминлаши лозим”.


Фарғонада банк ходимаси хизмат вақтида ҳалок бўлди. Бу ҳақда "Замон" хабар берди.\nФожиага автофалокат сабаб бўлган. Аниқроғи, жорий йилнинг 8 январь куни соат тахминан 16:55 ларда Тошлоқ тумани Янгийўл МФЙда йўлнинг пиёдалар йўлагида “Cобалт” русумли автомашина ҳайдовчиси Халқ банкининг Тошлоқ филиали кассири Н.Хасановани уриб юборган ва аёл ҳалок бўлган.\nМаълумот учун, марҳума 2015 йилдан буён Халқ банкининг Тошлоқ филиалида кассир лавозимида, 2021 йилнинг декабр ойидан Пенсия ва нафақа тўловлари билан ишлаш шўбасида бухгалтер-назоратчи бўлиб ишлаган.\nКиритилди: 18:02 09.01.2022. Ўқилди: 9749 марта. Фикрлар сони: 9 та.


Туркияда дам олиш кунлари кўчага чиқиш тақиқланди – Дарё уз Янгиликлар\nГлавная / Жамият / Туркияда дам олиш кунлари кўчага чиқиш тақиқланди\nAkbar 01.12.2020\tЖамият Comments Off on Туркияда дам олиш кунлари кўчага чиқиш тақиқланди 3 Показы\nТуркия ҳукумати коронавирусга қарши кураш доирасида 1 декабрдан иш кунлари соат 21дан 5гача, дам олиш кунлари эса кун бўйи комендантлик соати киритишга қарор қилди. Бу ҳақда Туркия президенти Ражаб Тоййиб Эрдўған маълум қилди.\n“Ҳаммом, сауна, бассейн, спортзаллар 1 декабрдан ишламайди. Савдо марказларига чекланган сонда одамлар рақамли код билан киритилади. Гавжум жойларга ташриф буюриш чекланади. Иш кунлари соат 21дан 5гача, шунингдек, жума соат 21дан душанба соат 5гача комендантлик соати амал қилади”, деб айтган Эрдўған ўз телемурожаатида.\nОдамлар савдо марказлари ва озиқ-овқат дўконларига уларга берилган “Саломатлик коди” деб номланувчи рақамли кодлар бўйича киритилади.\n“Биз синовларнинг охирги босқичидан ўтган барча вакциналарни ўрганмоқдамиз. Барча фуқароларимиз вакцинани бепул олиш имконига эга бўлади. Эмлаш кейинги ойдан бошланади. Биз 50 млн доза вакцинага буюртма бериб қўйганмиз”, деб қўшимча қилган Эрдўған.\nШу билан бирга, Туркия раҳбарининг таъкидлашича, иқтисодиётнинг баъзи тармоқлари локдаун таъсири остидан чиқарилади.\nЭрдўған, шунингдек, аҳолини меҳмондорчиликдан тийилишга ва Янги йилни кутмасликка чақирган.\n20 ноябрда Туркияда кафе, ресторан, кинотеатрлар ёпилганди, дам олиш кунлари соат 20дан соат 10гача комендантлик соати киритилганди.\nАввалроқ Туркия соғлиқни сақлаш вазири Фаҳриддин Хўжа Туркиянинг бир қатор ҳудудларида, жумладан мамлакатнинг энг йирик шаҳри Истанбулда коронавирус тарқалишининг учинчи тўлқини кузатилаётганини маълум қилган. Охирги ҳафта ичида мамлакатда бир неча марта рекорд даражадаги касалланиш ва ўлим ҳолатлари қайд қилинган. 28 ноябрда кунлик касалланиш ҳолатлари сони 30 мингдан кўпроқни ташкил қилган, 185 киши инфекциядан вафот этган. Бу кўрсаткичлар пандемия бошидан бери энг юқориси бўлган.\nПред. Андижон вилояти прокуратурасига шикоят билан келган аёл устига бензин сепиб, ўзини ёқиб юборди\nСледующая Ҳонгконгда жамоат жойларида 2 кишидан кўпроқ бўлиб йиғилиш тақиқланади


Европада midweek. Баъзи чемпионатларда мамлакат кубоги баҳслари ўтказилмоқда, Англия ва Францияда эса навбатдаги тур ўйинлари айнан шу кунларга белгиланган. Бу учрашувлар ичида эътиборли, топ-ўйинлар ҳам борки, масалан, «Манчестер Юнайтед» бу турда «Тоттенҳэм»ни қабул қилади. Бу ўйин ўтказиб юбормаслик керак бўлган тўқнашувлар сафига киради.\nЖозе Моуриньо «Олд Траффорд»га ўзининг бешинчи жамоаси билан меҳмон бўлмоқда. Аввалига, «Порту»нинг зафарли юриши ва Жозенинг дунё томонидан тан олиниши айнан шу ердан бошланганди. Сўнгги дақиқалардаги гол «Олд Траффорд» устидан муздек сув қуйган, мураббий эса, тиззаси билан ерга ўтириб, ғалабани нишонлаганди. Кейин, «Челси» айнан Моуриньо бошчилигида «МЮ»га рақобат қилди. 2009 йилда «Интер», 2013 йилда «Реал» Чемпионлар Лигаси плей-офф босқичида Манчестерга келганида, биринчисида мезбонлар устун келган бўлишса, Мадрид жамоаси керакли ҳисобга эришиб, чорак финалга чиққанди. «Тоттенҳэм» – Жозе Моуриньонинг янги жамоаси, лондонликлар ушбу мураббий билан ўтказилган уч ўйинни ғалаба билан якунлаган бўлсалар-да, ҳақиқий синов бугун бошланади.\nЖозе Моуриньо «Тоттенҳэм»га тайинлангандан кейин ҳам гўёки «МЮ» ҳақида кўпроқ гапираётгандек ёки журналистлар бу мавзуни кўпроқ сўрашмоқда. Бу табиий, чунки жамоага келган позитив Моуриньодан сарлавҳабоп фикрлар чиқиши қийин. Жозе эса тайинловдан сўнг Манчестердан элликдан ортиқ табриклар қабул қилгани, манчестерлик мухлислар, ўтган йили саратонга чалиниб, тузалган «МЮ» футболчиси Макс Тайлор ва яна турли мавзулар орқали собиқ жамоаси ҳақида фикр билдирди. Аммо бугунги ўйин олдидан барчаси жиддий.\n«Менинг «Олд Траффорд» билан муносабатим яхши, Sky Sports эксперти сифатида ташриф буюрганимда жуда илиқ кутиб олишди. Ўйлайманки, бу сафар ҳам шундай бўлади, лекин ўйин пайтида, албатта, менинг ва уларнинг истаклари тескари бўлишини тушунишса керак. Улар «МЮ» ғалаба қозонишини исташади, мен эса «МЮ»ни ютишга ҳаракат қиламан. Ҳозир барча бошқа масала кейинги планга ўтган – муҳими, биз ниманинг ҳисобига юта оламиз-у, «Манчестер Юнайтед» ниманинг ҳисобига бизни енгиши мумкин? Шу ҳақида бош қотиряпман», – деди Жозе матбуот анжуманида.\nОле Гуннар Сульшернинг Манчестердаги ҳолати эса, ўтган йилнинг шу пайтидаги Жозеники билан ўхшаш. Португалиялик ҳамкасбидан фарқли равишда Сульшер ҳали жамоани йўқотмади, футболчилар билан алоқалар ёмон эмас. Шундай бўлса-да, сўнгги ўйинлардаги ёмон натижалар, ғалаба қозониш шарт бўлган учрашувлардаги очко йўқотишлар жамоани қийин аҳволга солиб қўйди. Тўрт кун ичида кетма-кет «Тоттенҳэм» ва «Манчестер Сити» билан ўйнайдиган «МЮ» бу тўқнашувларда очко олиши шарт.\nАйнан мана шу тақвимдан келиб чиқиб ва «Арсенал», «Уотфорд» каби клубларда мураббий алмашганидан, кўпчилик Сульшернинг ҳам истеъфосини тахмин қила бошлади. Вазиятни ўнглаш учун рақиблар қийин, бу ўйинлардаги мағлубиятлар эса, «МЮ»ни яна турнир жадвалининг иккинчи ярмига тушириб юборади. Ниҳоят барчаси изига тушиб, «МЮ» ўз ўйинини топиб олгани ҳақидаги тасаввур йўқолади. Бошқатдан бошлаш учун ишончни қайтадан уйғотиш осон эмас, беқарор натижалар эса, клуб боссларини ҳам шубҳалар гирдобига ташлайди. Ичкарида нима бўлаётгани номаълум, лекин Сульшернинг айтишича, АПЛдаги истеъфолар у учун ёқимсиз, шу билан биргаликда, унда бундай хавф йўқ. Раҳбарият уни тўлиқ қўллаб-қувватламоқда.\nВудворд Манчестерга олиб келишни истаган Маурисио Почеттино билан боғлиқ янги хабарлар балки, Сульшернинг ҳар қандай ҳолатда мавсум охиригача ишлашига сабаб бўлиши мумкин. Маълум бўлишича, агар Почеттино мавсум давомида янги иш бошласа, «Тоттенҳэм»дан олиниши керак бўлган 12,5 миллион фунт миқдоридаги товон пулини ололмайди. Яъни, Почеттино эркин агентдек кўринса-да, мавсум ўртасида уни тайинлаш клубга қимматга тушиши мумкин.\nХуллас, бугун биз икки хил шароит, икки хил босимга эга бўлган мураббийлар тўқнашувини кўрамиз.\nЮқорида айтилганидек, «Тоттенҳэм» Жозе бошчилигидаги уч ўйинни ўз фойдасига ҳал қилди. Бу ғалабаларнинг бири ЕЧЛда жамоани плей-офф иштирокчисига айлантирган бўлса, жамоа АПЛда 5-ўринга кўтарилиб олди. Умуман олганда, барча мусобақаларда «Тоттенҳэм» олти ўйиндан бери мағлуб бўлмаётганини таъкидлаш керак. Сўнгги 9 ўйинда фақат бир марта «Энфилд»да, ўйин охирларидаги пенальти ҳисобида мағлубиятга учралганди, холос. Лекин Жозе бошчилигидаги АПЛ ўйинларида бошқа тенденция кузатилмоқда – ҳар икки ўйинда ҳам «Тоттенҳэм» аввалига учта гол уриб, ҳисобни хотиржам кўринишга олиб келди, аммо кейин иккитадан гол ўтказиб ҳам юборди. Ўтказилган голлар 73 ва 90+6 дақиқаларга тўғри келаётгани эса, чинданам қизиқ ҳолат. Прагматизм ва ўйинни ўлдиришга уста бўлган Жозе учун бундай сценарийлар қандайдир бегонадек худди.\nТерма жамоалар билан боғлиқ танаффусдан сўнг, «Манчестер Юнайтед» «Шеффилд» ва «Астон Вилла» билан ўйнади ва ҳар икки ўйин ҳам жанговор дуранг билан якунланди. Бу ўйинларда «Манчестер Юнайтед» ҳисобда ортда ҳам борди, олдинга ҳам чиқди, лекин у қадар кучли бўлмаган рақибларга қарши бу қадар беқарорлик хавотирларни ошириши табиий. Мавсум бошида «МЮ» ҳимояда лиганинг энг ишончли жамоаларидан бири бўлган, асосий муаммо позицион ҳужумлар ва вазиятлардан фойдалана олмаслик эди. Сўнгги ўйинлар эса, ҳимоядаги хатоларни ҳам намойиш қилди. Балки бу марказий яримҳимоячи Скотт Мактоминей майдонга туша олмагани билан боғлиқ ҳам бўлиши мумкин.\nМезбонлар сафида сўнгги бир ойни ўтказиб юборган Скотт Мактоминей қайтмоқда. Ушбу футболчининг майдон марказидаги ўрни ҳатто Погбаникидан ҳам баланд экани айниқса, сўнгги турларда кўриниб қолди. Скоттсиз «МЮ» икки ўйинда бешта гол ўтказиб юборгани ҳам кўп нарсадан дарак бермоқда, зеро ундан олдинги 12 учрашувнинг фақат 2тасида «МЮ» биттадан ортиқ гол ўтказганди, холос. Лекин Сульшернинг айтишича, Поль Погба бу сафар ҳам майдонга туша олмайди. У жамоа билан шуғулланишни бошлади, лекин оптимал спорт формасига кириш учун яна бир муддат кутишга тўғри келади. Умуман, Погбанинг жароҳати ва бу ҳақидаги мавҳум фикрлар бошқа тахминларни ҳам ўртага чиқармоқда – франциялик футболчи жамоада узоқ қолмаслиги аниқ, у қишдаёқ кетиши мумкин, шунинг учун Погбани шошилтиришмаяпти ҳам. Неманья Матич ҳам шунга ўхшаш вазиятда турибди. Сербиялик яримҳимоячи аллақачон жароҳатдан қутулган бўлса-да, Сульшер унга ишонч билдирмаяпти. Лекин Перрейранинг сўнгги ўйинлардаги ишончсиз ҳаракатлари, айнан шу сафар Сульшернинг Матични ҳам тилга олиши балки, мажбуран унинг майдонга қайтишидан ҳам далолат қилиши мумкин. Ҳар ҳолда Матичнинг шартномаси бор, январда нима бўлишидан қатъи назар, ҳозирча ундан фойдаланиш мумкин.\nЎйин арафасида Антони Марсиял ҳам майдонга туша олмаслиги маълум бўлди. Сульшернинг айтишича, франциялик ҳужумчи машғулотлар пайтида жароҳат олган.\n«Тоттенҳэм»да Кристиан Эриксен ҳам Погба ва Матичнинг ҳолатида. У Почеттино даврида ҳам клубда қолиш нияти йўқлигини маълум қилганди. Моуриньо келиши ҳам вазиятни ўзгартирмади, у мураббийга янги шартномага имзо чекмаслиги ҳақида маълум қилди. Бу ҳолат эса, Эриксенни асосий таркибдан узоқлаштиради. Жозе АПЛдаги икки ўйинда фақат бир марта, ўйин охирида Эриксенни туширди, Чемпионлар Лигаси ўйинида эса, Дайернинг жароҳати туфайли, Эриксен 29-дақиқадан бошлаб ҳаракат қилди, холос. Катта эҳтимол билан бугун ҳам Жозе уни захирада қолдиради.\nБундан ташқари, Эрик Ламела ва Бен Девисда жароҳат бор. Дарвозабонлар Уго Льорис ва Мишель Ворм эса камида яна бир ой «Тоттенҳэм»га ёрдам бера олишмайди.\nМарсиялнинг жароҳати Сульшерга яна уч марказий ҳимоячи билан ўйнашга мажбур қилиши мумкин. Жамоаларнинг тахминий таркиби қўйидагича:\n«МЮ»: Де Хеа, Ван-Бисакка, Линделоф, Магуайр, Жонс, Шоу, Мактоминей, Фред, Перрейра, Жеймс, Рэшфорд\n«Тоттенҳэм»: Гассанига, Орье, Санчес, Алдервейрелд, Вертонген, Уинкс, Дайер, Ндомбеле, Алли, Сон, Кейн\n2014 йилдан бери ўзаро ўйинларда дуранг қайд этилмаяпти. Бу рақиблар ўйинида анъанавий равишда мезбонлар ғалаба қозониб келаётганди. Фақат ўтган йили тартиб бироз бузилди – мавсум бошида «Тоттенҳэм» «Олд Траффорд»да 3:0 ҳисобида устун келган бўлса, аксинча, Лондондаги ўйинда Рэшфорднинг голи меҳмонларнинг ғалабасини таъминлаганди. Сўнгги 20 учрашувга қарасак, бу ўйинларнинг ярмида «МЮ» ғалаба қозонган, 6 ўйин «Тоттенҳэм»нинг муваффақияти билан тугаган. Тўғри, 10 ғалабадан 2тасини «МЮ» АПЛдан ташқарида қўлга киритган: 2018 йилги Англия кубоги ярим финалида, ҳамда шу йилнинг ёзида Халқаро Чемпионлар кубогида манчестерликлар бир хил – 2:1 ҳисобида зафар қучишган.\n15-турга яна бир марказий ва қизиқарли ўйин белгиланган. Мерсисайд дербиси. «Эвертон» қандай кўринишда ва қандай формада бўлмасин, «Ливерпуль»га қарши ўйинда бор имкониятини ишга солиши шубҳасиз. Масалан, «Ливерпуль»нинг айнан «Эвертон»га қарши учрашувда йўқотган очкоси ўтган йили чемпионликдан маҳрум қилди, зеро шундан кейинги барча ўйинларда Клопп шогирдлари ғалаба қозонишганди.\nАслини олганда, умумий статистикада ҳам «Ливерпуль» яққол устун – сўнгги 19 ўйинда «Эвертон» бирор марта ҳам ғалаба қозонмаган. «Кўклар»нинг «Ливерпуль» устидан қозонган охирги ютуғига келаси йили 10 йил тўлади. Аммо бошқа жиҳат бор, АПЛда мана шу ўйиндан кейинги 18 учрашувнинг 10таси дуранг билан якунланган. 4 учрашув «Ливерпуль»нинг кичик ҳисобдаги ғалабаси билан тугаган. Яъни юқоридаги фикрнинг исботи, «Эвертон» ҳар қандай шароитда ҳам «Ливерпуль»га бор имконияти билан қаршилик кўрсатади ва аксарият ҳолларда рақибни очко йўқотишга мажбур қилади. «Энфилд»даги охирги 7 ўйиннинг 3тасида «Эвертон» бир очко олиб кетишнинг уддасидан чиққан. Ишонаверинг, нафақат ўртамиёна, балки кучли клублар учун ҳам бу осон эмас.\nБунинг устига «Эвертон» АПЛда сўнгги икки ўйинни бой берди ва турнир жадвалида 17-ўринга тушиб кетди. Ҳозирда жамоани «хавфли зона» билан 2 очко ажратиб турибди, холос. «Саутҳэмптон» ҳам, «Норвич» ҳам сўнгги ўйинларда ғалаба қозонганликлари, «Уотфорд» мураббийини алмаштирганини эътиборга олсак, паст ҳам тинч эмас, «Эвертон» бугундан ҳаракат қилмаса бўлмайди. Шунингдек, бу учрашув бош мураббий Маркус Сильванинг келажагига ҳам ойдинлик киритиши турган гап.\nТаркиблар борасида «Ливерпуль» марказидаги муҳим фигура Фабиньо бир ойга сафдан чиқиши катта йўқотиш. «Брайтон»га ўхшаш жамоаларга қарши бу сезилмас, лекин дербида бразилиялик яримҳимоячининг ўрни билиниши мумкин. Шунингдек, Алиссон Бекер ўтган турда қизил карточка олди ва дисквалификация туфайли майдонга туша олмайди. Ҳар ёмоннинг ҳикмати бўлганидек, асосий посбоннинг августдаги жароҳати ва икки ой давомида Адрианнинг ишончли ўйини бугунги муаммони ҳал қилди – дарвозабон позициясида «Ливерпуль» қийин ҳолатда эмас. Меҳмонлардан эса Фабиан Дельф, Тео Уолкотт ва Симус Коулман жароҳатдан тикланиб улгурмаган. Андре Гомеш учун эса, мавсум аллақачон тугаганини яхши биламиз.\nДербидаги тахминий таркибдан қўйидагича:\n«Ливерпуль»: Адриан, Александр-Арнолд, Ловрен, ван Дейк, Робертсон, Милнер, Ҳендерсон, Вейналдум, Салоҳ, Мане, Фирмино;\n«Эвертон»: Пикфорд, Сидибе, Мина, Кин, Динь, Шнайдерлин, Дэйвис, Ивоби, Сигурдссон, Ришарлисон, Келверт-Левин.\n15-турнинг қолган ўйинлари.\n«Челси» – «Астон Вилла», «Лестер»- «Уотфорд», «Саутҳэмптон» – «Норвич», «Вулверҳэмптон» – «Вест Ҳэм».\nУшбу учрашувлар 5 декабрга ўтар кечаси, Тошкент вақти билан соат 00:30да бошланади.\nҚолган икки ўйин эса эртага бўлиб ўтади. «Шеффилд Юнайтед» «Ньюкасл»ни, «Арсенал» «Брайтон»ни ўз майдонида қабул қилади.\n3 декабрь оқшомида ушбу тур доирасида икки учрашув бўлиб ўтган. «Кристал Пэлас» «Борнмут» устидан 1:0 ҳисобида устун келиб, 5-ўринга кўтарилиб олган бўлса, «Манчестер Сити» сафарда «Бёрнли»ни йирик ҳисобда енгди – 4:1.\n02:58 / 17.02.2021\nЕЧЛ. «ПСЖ» сафарда «Барса»ни йирик ҳисобда мағлуб этди, Мбаппеда хет-трик. «Ливерпуль» «Лейпциг»дан устун келди\nАПЛ. «Манчестер Сити» «Ливерпул»ни сафарда йирик ҳисобда мағлуб этди


23 октябр 2021, Тошкент вақти: 01:19\nЯман пойтахтидаги АҚШ элчихонасига элтувчи йўллар ҳозирда хавфсизлик кучлари томонидан тўсиб қўйилган.\nАҚШ ва Буюк Британиянинг Яман пойтахти Сана шаҳридаги элчихоналари Ал-Қоида террор гуруҳининг эҳтимолий ҳужумлари хавфи боис ёпиб қўйилди.\nЯкшанба куни АҚШ президенти Барак Обаманинг террорга қарши кураш масалалари бўйича маслаҳатчиси Жон Бренан бу қарор сабабини Ал-Қоиданинг Ямандаги гуруҳи ҳужум уюштиришни режалаётганига ишоратлар бўлгани билан изоҳлади.\n- Биз биламизки, улар бизнинг элчихоналаримиз, элчихонадаги ходимларимизни нишонга олган. Шу боис, биз ўз дипломатларимиз ҳамда у ердаги бошқа ходимлар ҳимояси учун зарур барча чора кўрилганига ишонч ҳосил қилмоқчимиз. Бу қабул қилиниши керак бўлган оқилона чорадир, деди АҚШ президенти маслаҳатчиси Жон Бренан.\nҲозирча АҚШ ҳам, Буюк Британия ҳам Ямандаги элчихоналари қачон очилиши ҳақида ҳеч қандай маълумот бергани йўқ.\nЯкшанба куни BBC телеканалига берган интервюси чоғида Буюк Британия Бош вазири Гордон Браун Яманни “таназзулга юз тутган давлат”, деб атади ва шу ой якунида Лондонда бу давлатга ёрдам масаласига қаратилган анжуман ўтказилишини эълон қилди.\nАйни пайтда бу икки ҳукумат ортидан Ямандаги ўз элчихонасини ёпган Франция Ташқи ишлар вазирлигининг маълум қилишича, элчи Ямандаги Франция фуқароларини эҳтиёт бўлиш ҳамда вақтинча саёҳатлардан тийилиб туришга чақирди.\nБу хабар Яман расмийлари мамлакат пойтахти шимолидаги тўқнашувларда Ал-Қоидага алоқадорликда гумон қилинган икки жанггари ўлдирилганини маълум қилганидан сўнг пайдо бўлди.\nЯман ҳукумати эса шу кунларда Сана аэропорти ҳамда бу шаҳардаги Ғарб давлатлари элчихоналари атрофида хавфсизлик чораларининг кучайтирилганини айтмоқда. Айни пайтда мамлакат ҳукумати чегараларни қўриқлаш тартибини ҳам кучайтирди.\nАҚШ нинг Санадаги элчихонаси бундан аввал 2008 йил сентябр ойида ҳужумга учраган ва ўшанда 19 киши, шу жумладан, АҚШ фуқаролари ҳам ўлдирилган эди. Бу ҳужумларда Ал-Қоида айбланган.\nШундан сўнг АҚШ ҳукумати Яман давлат хавфсизлик кучларига ўз ҳудудидаги террорчиларга қарши курашида кўмак тариқасида машғулотлар ташкил қилган ва биргина 2009 йил давомида шу мақсадда 67 миллион АҚШ доллари миқдорида маблағ берган эди.\nСўнгги маълумотларга кўра, Ал-Қоида ҳаракати камбағаллик ва беқарорлик боис ҳукумат назорати сусайган бу давлатда ўз базасини кучайтирмоқда. Шу кунларда Яман шимолида шиа исёнчилари гуруҳи, жанубида эса айирмачи гуруҳлар ҳаракати кучаётгани кузатилмоқда.\nПрезидент Обама эса Мавлуд куни АҚШга тегишли самолётни портлатишга уринган нигериялик фуқарони қуроллантирган ва машғулотдан ўтказган, дея Ал-Қоиданинг Ямандаги бўлимини айблаган эди.\nАл-Қоиданинг Ямандаги бўлими эса амалга ошмай қолган бу ҳужум учун масъулиятни ўз зиммасига олган ва мусулмонларни бу ҳудуддаги Ғарб давлатлари объектларига қарши ҳужумга чақирган.\nАйни пайтда АҚШ ҳукумати дунёнинг 14 давлати, хусусан, Ямандан учиб келаётган йўловчиларни ҳам текширувдан ўтказиш тартибини кучайтиришга қарор қилди.\nАҚШ маъмурияти расмийларига кўра, “террорни молиялаштирувчи” деб ҳисобланган тўрт давлат — Куба, Эрон, Судан ва Суриядан келаётган ёхуд шу давлатлар орқали учган йўловчилар Америкага учувчи самолётларга чиқишдан олдин бошдан-оёқ тинтув қилинади.\nБу давлатларни қувватловчи, деб ҳисобланган яна 10 давлат — Афғонистон, Жазоир, Ироқ, Ливан, Ливия, Нигерия, Покистон, Саудия Арабистони, Сомали ва Ямандан келган йўловчилар ҳам худди шундай текширувдан ўтказилади.\nШунингдек, АҚШ ҳудудидан ўтувчи ҳар қандай халқаро парвозларда учаётган хориж фуқаролари аэропорт хавфсизлик хизмати ходимлари танлови асосида текширилиши мумкин.\nАҚШ маъмуриятидан бироз ўтиб, Европа комиссияси матбуот котиби Барбара Ҳелферрих ҳам Брюсселда чиқиш қилиб, иттифоққа аъзо давлатлар ҳудудудидаги аэропортларда йўловчилар танасини сканердан ўтказиш тартиби жорий этилиши мумкинлигини айтди.\n- Европа комиссияси¸ агар одам саломатлигига зиён етмаса ва хавфсизлик стандартларига хилоф бўлмаса, қўшимча хавфсизлик чораси сифатида йўловчиларни сканердан ўтказиш тартибини жорий этиш ҳақида ўйламоқда. Менимча, бу Европа қонунларига зид эмас ва бошқа хавфсизлик чоралари каби кўриб чиқилиши лозим, деди еврокомиссия расмийси.


Written by Абу Муслим Sep 13, 2016 - 2058 Views\nБир куни Хўжа Насриддин бозордан аёли учун либос сотиб олибди. Сотувчига пулини бериши билан уйига қараб югура кетибди. У ниҳоятда шошганидан ҳатто қоқилиб-йиқилар эди. Унинг бунчалик шошаётганини кўрган одамлар: "Хўжа, нега бунчалик шошяпсан, тинчликми?", деб сўрашибди. Хўжа эса: "Хотинимга ушбу либосни тезроқ олиб бормасам бўлмайди, акс ҳолда модадан қолиб кетиши мумкин", дебди...\nМода дегани нима?\nФранцузча “mode” ва лотинча “modus” деган сўз меъёр, усул, қоида, кўрсатма деган маъноларни беради. Мода – турмуш ёки маданиятда кийим-кечак, рўзғор буюмларига нисбатан муайян дид ёки қизиқишнинг маълум вақтгача устувор бўлишидир. Мода – бирон бир нарсанинг аҳоли орасида вақтинча машҳур бўлиши. Машҳурлик ҳақида айтилган бу сўзлар нақадар ҳақ, айни сўзлар модага амал қилишга нисбатан айтилса ҳам бўлади: қиммат ҳолда қўлга киритилади, тез ва осон бузилади. Маълум бир қомат ва тана тузилишини афзал дейиш ҳам мода саналадиган бўлди.\nМода ва Ислом\nПайғамбаримиз Муҳаммад саллоллоҳу алайҳи васаллам сафардан ўзлари билан бирга қайтаётган саҳобаларига: "Дарҳақиқат сизлар биродарларингиз хузурига қайтмоқдасизлар. Уловларингизни тузатинг, либосларингизни тўғриланг. Ҳатто одамлар орасида (юздаги) ҳол каби бўлинг. Албатта, Аллоҳ бузуқлик ва ахлоқсизликни яхши кўрмайди», дедилар. Расулуллоҳ (с.а.в.) ва у зотнинг асҳоблари шундай эдилар, Аллоҳ улардан рози бўлсин. Уларга эргашганлар ҳам шундайдирлар.\nМасалан, Абу Ҳанифа раҳимаҳуллоҳ... Ривоят қилишларича, унинг ташқи кўриниши доим чиройли бўлган; ўзларидан хушбўй ҳид таратиб юрар, эгниларида эса чиройли кийимлар бўлар эди.\nУмматнинг салафлари буни жуда яхши англаганлар. Ва Аллоҳнинг ўзларига берган неъматлари ҳақида кўп сўзлар эдилар, бунга беэътибор қараган одамни эса айблар эдилар. Зеро улар қуйидаги ҳадисга амал қилишар эди:\nМолик ибн Назла розияллоҳу анҳудан ривоят қилинади: “Мен Расулуллоҳ соллаллоҳу алайҳи ва саллам ҳузурларига жулдур кийимда борганимда у зот: «Мол-дунёинг борми?», деб сўрадилар. «Ҳа», дедим. «Қайси туридан бор?», дедилар. «Аллоҳ менга туялар, қўй-эчкилар, отлар, қуллар ато этган», дедим. «Аллоҳ сенга мол берган бўлса, Аллоҳнинг неъмати ва фазли-карамининг асари сенда кўринсин», дедилар (Абу Довуд ривояти).\nАлбатта, Аллоҳ гўзалдир, гўзалликни яхши кўради.\nТашқи гўзалликнинг энг яхши тури – унинг камтар ва мўътадил бўлишидир. Аслида мода дегани – қандайдир нарсанинг гўзаллиги эмас, аксинча у – вақтинча гўзал деб саналадиган нарсадир. Шу ерда ҳақли равишда савол туғилади: ким бирон нарсага гўзал деб баҳо беришга ҳақли? Ким бирон нарсани гўзал ёки хунук деб баҳо беради: моделерларми, жамиятми, олий табақа вакилларими? Қачонгача ўз қароримиздан кўра, “бу масалада компитент бўлган шахс” таклифларини устун кўрамиз ва мода дея аталган нарсаларни ҳарид қилишда исрофгарчиликлардан ҳам чўчимаймиз, мода бўлган ғояларни қабул қилишдаги иккиюзламачиликларимиз-чи, ёки мода саналаётган юриш-туришдаги ҳийлаларимиз ёки “мода бўлган мавзулар”га шўнғиб лағвга берилишимизлар-чи?\nНабий соллаллоҳу алайҳи васаллам дедилар: «Динор бандаси ҳам, дирҳам бандаси ҳам, хамийса бандаси ҳам хор бўлсин! Унга ато берилса, рози бўлади, берилмаса, норози бўлади. Хор бўлсин! Иши чаппа кетсин! Оёғига тикан кирса, чиқара олмасин! (Саҳиҳи Бухорий)\nМўмин учун ташқи гўзаллик – Аллоҳ таоло йўлидаги бир қадам; аммо ким шу қадам билан кифояланса, (яъни чиройлик, гўзаллик ташқи кўринишда деган фикрла қотиб қолса) зарар кўради. Чунки, унинг бу хирси Аллоҳ таоло розилигини топиш йўлидаги катта ғовга айланади.\nМодага қарам бўлишнинг биринчи сабаби – инсоннинг қандайдир гуруҳга мансуб бўлишга бўлган эҳтиёжидир. Модага эргашиш – бегоналар билан ўзлариникини ажратишнинг бир белгиси ҳамдир. Аслини олганда эса, ўз нафсига, дидига эргашишдан кўра тўдага эргашиб, мужмал яшаш, бошқалар билан бир хил бўлишдан ўзлигини йўқотиш хавфлироқдир. Асосий ҳавф эса инсоннинг ҳаётдаги маъно-мазмунни йўқотиб қўйишида бўлса керак. У ўз борлиги йўқотишининг эвазига буларни бир бадал деб билади, оқибатда у қандайдир нарсаларга, кийиниш стилларига, истеъмол молларига ҳаддан ташқари аҳамият бериб юборади.\nМода – бирон нарсанинг сифатли бўлиши эмас, балки янги бирон нарса демакдир. Айнан бирон нарсани янгилик сифатида тақдим қилиш билан модачилар истеъмолчиларини ўзларига жалб қиладилар.\nЛарс Свендсен ёзади: “Моданинг тамойиллари шундан иборатки, у доим эксперимент қилиш (тажрибадан ўтказиш) ҳамда янги маҳсулот ва стилларни ишлаб чиқишни талаб этади. Шунинг учун ҳам у сиз эга бўлишга қаттиқ интилаётган шахсий мазмунни (ўзликни) ато қила олмайди. Ҳамма нарса ўзаро алмашув ва бирдай қимматга (яъни, бирдай эътиборсиз) эга бўлиб турганида, ҳақиқий фазилатга эга бўлишнинг имкони йўқ. Алал оқибат, тотал тасодифларга қарам бўламиз ёки саъй-ҳаракатларимиз оммавий фалаж гирдобида ғарқ бўлади. Бу ерда бир хил хажмда бўлган икки қоп емни танлай олмай очдан ўлган эшак ҳақидаги ривоятни эслаш кифоя”. Свендсеннинг айтишича, модага интилиш – кундалик ҳаётдаги зерикарлилик (бир хиллик) ва такрорийликдан қочишдир.\nСавол туғилади: моддий нарсалардан қандайдир бойлик (фойда), янгилик топиб, у билан завқланиб қолиши учун унинг қалби қанчалик қашшоқлашган бўлиши керак экан-а? Брендларнинг машҳурлиги мижозларнинг эстетик дидидан дарак бермайди, аксинча бу – маънавий қашшоқликнинг белгисидир.\nПайғамбаримиз саллаллоҳу алайҳи вассалам: “Ҳақиқий бойлик – ички дунёнинг бой бўлишидир”, деганларида қанчалар хақ эди!\nХулоса ўрнида айтадиганимиз шуки: айнан ҳар куннинг қадрига етиб, ҳаётнинг маъно-моҳиятини англаб, ўз амаллари орқали Аллоҳ таолони рози қилишга уринадиган гуруҳга мансуб бўлиш, шунинг билан бир қаторда CalvinClein шимлари ва Armani кўйлакларида бўлмаса ҳам атрофдагиларга қизиқарли ва ёқимли бўлиш мумкин...\nMore in this category: « Арабларнинг маданий мероси ўғирланмоқда Шанба куни тузоққа туширилган балиқлар »


Samsung яна рақибларининг орқасига пичоқ урди - Terabayt.Uz\nSamsung яна рақибларининг орқасига пичоқ урди\nSamsung компанияси яп-янги, шунингдек навбатдаги энг самарали платформа бўлиши кутилаётган Snapdragon 845 процессорининг илк партиясини бус-бутунлигича харид қилди. Натижада, бошқа рақиблар яна қуруқ қоладиган кўринади ва 2018 йилнинг мартида намойиш қилинадиган Galaxy S9 ҳамда Galaxy S9+ мазкур кучли Андроид-чипга эга навбатдаги илғор флагманлар бўлишади.\nSnapdragon 845 самарадорликда Apple'нинг энг кучли A11 Bionic процессорига қарши курашади. Snapdragon 845 — Qualcomm'нинг 10 нанометрли техник жараёнда маълумотни қайта ишлайдиган иккинчи чипи бўлади. Унга ёрдамчи сифатида Adreno 630 чипи видео-картаси ҳам тайёрланмоқда. Snapdragon 845'даги LTE-модем Cat.20 стандартида секундига 1,2 Гбит маълумотни (5G) юклаб олади.\nbusinessinsider нашрига кўра, Samsung ва Qualcomm ўртасида имзоланган битимга кўра, кореялик ишлаб чиқарувчи янги чипдан биринчилардан бўлиб ва эҳтиёжи доирасида фойдаланади. Шунингдек, эксклюзив шартномага кўра, Samsung Galaxy S9'нинг илк партияси савдога чиқарилганидан кейингина Qualcomm илғор Snapdragon 845 процессорини бошқа смартфон ишлаб чиқарувчиларига сотади.\nSamsung сўнгги 2 йилдан буён бозордаги рақобатда ғолиб чиқиш учун мана шундай адолатсиз "ўйин" режасини тузмоқда. Аввалги йил ҳам Snapdragon 835 чипига нисбатан қўлланилган шундай сиёсат боис, LG компанияси ўзининг янги G6 флагманига эскироқ -- Snapdragon 821 процессорини ўрнатишга мажбур бўлган эди ва яхшигина иқтисодий инқирозга юз тутди. Бошқа ишлаб чиқарувчилар эса флагманларини кечикиб бозорга чиқаришга мажбур бўлишди.\n2018 йилда ҳам, қатор флагманлар, жумладан Xiaomi Mi7 ҳам айнан шу туфайли 2-чоракда тақдим қилинади.\n#Galaxy S9 #Samsung Electronics #Samsung Galaxy


19167 Ўқиш режими + -\nКечагина Аллоҳ таолонинг инояти билан дунё мусулмонлари қатори Маккаи мукаррама ва Мадинаи мунаввара томон ҳаж амалларига бел боғлаган юртдошларимиз бугун она Ватан сари дуо ва ибодатларга чўмган ҳолда қайтишмоқда. Уларнинг гўё фариштадек сиймолари оппоқ кийимларида барқ уриб турибди. Умра ва ҳаж амалини адо этганларнинг барча гуноҳлари шаксиз кечирилиши ва дуолари ижобат бўлиши ҳақида ҳадиси шарифларда баён қилинган. Ажаб эмас, улар Расулуллоҳ соллаллоҳу алайҳи васалламнинг ваъдаларига мувофиқ онадан янги туғилган чақалоқдек бегуноҳ бўлиб қайтишган бўлса. Шу билан бирга ватан бағрига қайтган ҳожилардан яхши тилак ва мақсадларнинг ижобат бўлиши учун дуолар сўрашимиз даркордир. Айримлар, масжид имомларининг ваъз ва кўрсатмаларига кўра, бу неъматдан унумли фойдаланиб, уларни зиёрат қиладилар. Айниқса, хожиларни муборак сафар олдидан бевосита саломлари, дуолари ва хатми қуръонларини ўз номларидан бағишлаб қолишади. Натижада, улуғ ва хўп савобларга сазовор бўлишади. Набий соллаллоҳу алайҳи васаллам тавоф қилаётган бир кишини шундай деб дуо қилаётганини эшитдилар: «Эй Аллоҳим! Фалончи ўғли фалончини мағфират қил!» У Зот сўрадилар: «Ким у?» У деди: «У мендан Рукн ва Мақоми Иброҳим орасида (ҳаққига ) дуо қилишимни сўраган кишидир». У Зот айтдилар: «Аллоҳ дўстингни мағфират қилди». Бу ажойиб мақомдир. Аксар ибодатли кишилар эса шу каби имкониятдан маълумотлари бўлмагани ёки бошқа сабаблар туфайли бебаҳра қоладилар. Бироқ диний манбаларда уларни зиёрат қилиш ва дуоларидан баҳраманд бўлишга доир хадис шариф ва уламолар ҳикматларидан тарғиб ва кўрсатмалар кўплаб келтирилган. Хўш, бизлар ҳожиларни қай йўсинда ва қай тартибда кутиб олиб, улардан истагимиз қандай бўлиши лозим. Бу ҳақда Расулуллоҳ соллаллоҳу алайҳи васалламнинг кўрсатмаларига эргашамиз.\nУ Зот соллаллоҳу алайҳи васаллам шундай марҳамат қиладилар: «Агар сен (ҳаж амалини бажарган) ҳожи билан кўришсанг, (аввал) унга салом бер, сўнгра, у билан қўл бериб кўриш-да, (ҳожи) уйига киришидан аввал ҳаққингга истиғфор (яъни Аллоҳ гуноҳларингни кечиришини) айтишга буюр. Чунки у (айни дамда) мағфират қилинган кишидир».\nШунинг учун биз зиёратчилар ҳожини қўйидаги дуолар билан қарши олишимиз даркор. «(Эй биродар!) Аллоҳ ҳажингизни қабул қилсин, гуноҳингизни кечириб, нафақангизни тўлдирсин». Хусусан, ҳаж амалини бажарган ҳожини гуноҳи кечирилгани маълум экан, шу каби уни зиёрат қилиб, дуо сўраганни ҳам бутунлай гуноҳи мағфират этилиши ҳақида ваъдалар келтирилган.\nУмар ибн Хаттоб розияллоҳу анҳу ривоят қиладилар: «Расулуллоҳ соллаллоҳу алайҳи васаллам айтадилар: «Зулҳижжа ойининг қолган кунлари, (бутун) Муҳаррам ойи ва Рабиъул-аввал ойининг ўн кунлари асносида ҳожи ва ҳожидан истиғфор (яъни Аллоҳ гуноҳини кечиришини) сўраган кишининг (гуноҳлари) мағфират қилинади». Бу ҳадиси шарифдан ойдек равшанки, зиёрат қилувчи улар билан оҳиста кўришиб, ўзи ва оила-аъзолари ҳаққига дуолар, шунингдек, хос истак ва тилаклари бўлса, уларни ҳам сўраб қолишга айни фурсатдир. Ҳожини бир неча кун мобайнида дуосидан баҳраманд бўлишга ҳам кўрсатма бор. Хусусан, бу каби сафари муборакни адо этган жаннат билан тақдирланади ва қиёмат куни жаннатга ҳожилар учун хос бўлган эшикдан киради.\nРасулуллоҳ соллаллоҳу алайҳи васаллам бу ҳақда шундай марҳамат қилганлар: «Мабрур ҳажнинг мукофоти фақат жаннатдир». Шунингдек, ҳаж амалини адо қилган киши ибодат ва амаллари таъсирида ҳаёт кечирар экан, Аллоҳим унинг буюк ибодати эвазига, оила-аъзолари ва аждодларини ҳам қиёмат кунида шафоат қилишдек бахтга муяссар қилади. Бу борада Набий соллаллоҳу алайҳи васаллам айтадилар: «Ҳожи оила-аъзоларидан тўрт юз кишини (қиёмат кунида) шафоат қилади». Бу қанчалар буюк даража ва қанчалар бахт!!!! Ҳожидан дуо сўраш ва ибодатида ҳам шерик қилишини сўраб қолишда Пайғамбар соллаллоҳу алайҳи васалламдек Зот ўрнак бўлганлар. Умар ибн Хаттоб розияллоҳу анҳу умра сафарига боришга изн сўраганларида ўзларини ҳам дуо қилишларини сўраб қоладилар. Бу ҳақда Ибн Умар розияллоҳу анҳудан шундай ривоят қилинади: «Умар Набий соллаллоҳу алайҳи васалламдан умра қилишга изн сўрадилар. Унга изн бериб: «Эй биродарим! Ўзингни хос дуоингда бизни ҳам шерик қилгин ва бизни унутиб қўймагин», дедилар».\nОйша онамизнинг ривоятида келтирилишича, ҳожининг энг буюк совғаси Зам-зам суви ва хурмо меваси ҳисобланади. Чунки Зам-зам суви ва унинг фойдаси борасида кўплаб ҳадислар ворид бўлиб, бу ҳақда бир неча китоблар ҳам битилган. Ҳатто буни оддий ичимлик суви эмас, балки озуқа ҳамда шифо-малҳам сифатида келтирилади. Замзамни истеъмол қилиш пайтида нима тилак бўлса, Аллоҳдан сўраб ичилса, ҳар қандай мақсадга етказади. Бироқ унинг ўзига мувофиқ одоби ҳам мавжуд. Хусусан, аввал тик турган ҳолда қиблага юзланиб, қуйидаги дуони хуфёна тарзда айтиб ичиш суннат амал ҳисобланади: «Эй Аллоҳим! Мен сендан фойдали илм, кенг ризқ ва ҳар қандай дардга шифо сўрайман». Баъзи олимлар эса Зам-зам сувини қиёмат кунида чанқамаслик ниятида ҳам ичишган. Тадқиқот ва илмий кашфиётлар натижасига кўра Зам-зам суви ҳомиладор аёлларга, айниқса, туғруқ даврида кони фойда экани аниқланди. Ҳадиси шарифларнинг бирида Зам-зам сувини қониб ичиш кишида мунофиқликни йўқотади деб келтирилади. Бу ҳақда шундай дейилади: «Зам-зам сувидан қониб ичиш нифоқни кетказади». Шу билан бирга, Зам-зам сувига қараш ҳам ибодат саналган.\nТузувчи: Муҳаммад Фозил Абу Айюб\n23:38 / 31.01.2017 3096\n16:02 / 19.10.2020 771\n07:37 / 04.09.2018 1075\n10:00 / 05.09.2019 699


Ёш юлдуз атрофида ғайриоддий йирик сайёралар аниқланди - Zamin.uz\n12:44 / 22.10.2018\nБузоқ юлдуз туркумида фанда Cl Tau деб номланадиган юлдуз бор. Унинг ёши тахминан 2 млн йилга тенг ва ундан катта эмас, деб баҳоланади. Мазкур юлдуз Қуёш системасидан 500 ёруғлик йили узоқликдаги масофада жойлашган бўлиб, бу коинот ўлчовларига кўра ҳали “чақалоқ” бўлган юлдуздир.\nУшбу юлдуз астрофизикларни ҳайратда қолдирди. Одатда бу ёшдаги юлдузлар атрофида протопланетар дискда ҳали сайёралар шаклланмаган бўлади ёки шаклланган сайёралар ҳам жуда кичик ва зичлиги паст бўлади. Буни қарангки, Cl Tau ҳали ўзи жуда ёш бўлишига қарамай, аллақачон ўз атрофида ғайриоддий равишда йирик бўлган тўртта улкан сайёрани шакллантириб улгурибди. Бу сайёралар шу даражада йирикки, уларнинг энг кичиги ҳам Сатурнча келади. Энг йириги эса Юпитердан 11 баробар катта экан!\nУшбу фавқулодда йирик сайёраларнинг ажабланарли жиҳати фақат уларнинг ўта катта массаси эмас. Олимларни таажжубга солган яна бир нарса ушбу сайёраларнинг бир-бирига нисбатан фавқулодда узоқ масофаларда жойлашгани ҳамдир. Хусусан, уларнинг ўз юлдузидан энг олисда жойлашиш масофаси юлдузга энг яқин жойлашган сайёранинг юлдузгача бўлган масофасидан 1000 мартадан ҳам зиёд экан. Бу жуда катта миқёс ва масофадир. Қиёс учун: бизнинг Қуёш системамизда энг ички ва энг ташқи сайёраларнинг Қуёшгача бўлган масофалари нисбати 100 баробарга ҳам етмайди. Хусусан, Меркурийдан Қуёшгача бўлган масофа Нептун билан Қуёшгача бўлган масофага таққосланса, фарқ атиги 77 баробар чиқади, холос. Аллақачон йирик сайёралар сафидан “қувилган” Плутон эса Меркурий масофасидан 102 баробар масофада айланади.\nCl Tau юлдузининг ўша фавқулодда йирик сайёраларидан биринчиси Cl Tau b 2016 йилда кашф этилган эди. Унинг ўз юлдузи атрофини айланиб чиқиш даври ҳам астрономларни лол қолдирган. Cl Tau b атиги 9 кунда (Ер куни ҳисобида, албатта) юлдуз атрофини айланиб чиқиб бўлади. Уни олимлар ҳозирча супер-Юпитер деб номлашган ва у жуда қайноқ газдан ташкил топгани тахмин қилинмоқда. Яъни, бу турдаги йирик газ сайёралари юлдуз бўлиб шаклланишга улгурмай қолган қолдиқ газ булутларидан ҳосил бўлган, деган фараз шунга асос бўлган. Бироқ бундай қайноқ супер-Юпитерлар ўз юлдузига бунчалик яқин жойлашиши назарий жиҳатдан имконсиз. Шунга қарамай, коинотда бу каби қайноқ супер-Юпитерлар ноёб ҳодиса эмас ва уларни тез-тез учратиш мумкин. Тахминларга кўра, маълум юлдузларнинг деярли 1 фоизи ўз атрофида шу сингари улкан ва қайноқ газ гигантларига эга бўлади.\nҒалати жойи шундаки, бундай қайноқ супер-Юпитерлар ўз юлдузидан жуда олис масофаларда шаклланади ва юзлаб млн йиллар давомида секин-аста ўз юлдузига яқинлашиб боради. Бироқ биз айтаётган Cl Tau нинг ўзи атиги 2 млн ёшда бўлса, у қандай қилиб ва қачон бундай қайноқ супер-Юпитерга эга бўлиб улгургани ҳам қизиқ.\nШунингдек, Cl Tau дан энг олисда жойлашган ва массаси Сатурн массасига яқин бўлган йирик сайёраларнинг ҳам биз билган одатий сайёралар шаклланишига оид стандарт назарияларга мос келмайдиган жиҳатлари бисёр. Хусусан, уларнинг ҳам вақт нуқтаи назаридан ўта ёшлиги ва шунга қарамай, ўта йириклиги ғалати. Одатда Сатурн массасига эга сайёралар ўта зич ядродан шаклланиб боради ва кейинчалик ўз атрофида улкан газ қатламини ҳосил қилиб, газ гигантига айланади. Бу ҳам жуда секинлик билан борадиган жараён бўлиб, юлдуздан жуда олис масофалардагина рўй беради.\nХуллас, Cl Tau ва унинг сайёралар системаси ўзининг ғайриоддийлиги билан замонамиз астрономларини шошириб қўйди. Олимлар ушбу ғалати системани ўрганишда давом этмоқда. Турли тўлқин узунликлари билан олинган тасвирларни мукаммалроқ тадқиқ қилиш орқали улар жумбоқларга жавоб топишмоқчи. Балки бу текширишлар бизнинг сайёралар ва юлдуз системаларининг шаклланиши борасидаги тушунчаларимизга тузатишлар киритар. Бу борадаги тадқиқотлар ҳақида “The Astrophysical Journal Letters” журнали орқали бохабар бўлиб бориш мумкин. “Замин” янгиликларини “Youtube”да кузатиб боринг\nЯнгиликлар » Дунё » Ёш юлдуз атрофида ғайриоддий йирик сайёралар аниқланди


Булочка тайёрлаш - рецепти, усуллари, хамиртурушли булочка учун масалликлар тайёрлаш, пишириш рецепти\nVatanda.Com » Пазандалик » Ширинликлар » Булочка тайёрлаш - рецепти, усуллари, хамиртурушли булочка учун масалликлар\nБулочка – одатда юмалоқ ёки овал шаклда бўлган кичик нончалар. Бу каби пишириқ жуда мащур – болаликдан буён барча мазали булочкаларни севиб истеъмол қилади: ширин булочкалар, мак, майиз, долчин, мураббо, кунжутли, уйни эслатадиган булочкалар. Агар сиз уй шароитида тайёрлаш учун булочка рецептини, ҳамирини тайёрлаш сирларини излаётган бўлсангиз, қуйида ҳамиртурушли булочка тайёрлаш жараёни билан танишишингиз мумкин.\nБУЛOЧКА ТАЙЁРЛАШ УЧУН КЕРАКЛИ МАСАЛЛИҚЛАР\nРецепт 16 та булочка учун мўлжалланган\n3/4 стакан (180мл) сут;\n3/4 стакан (180мл) сув;\n1/2 стакан (100 г) шакар;\n2 та туҳум;\n5 чой қошиқ (15 г) қуруқ фаол ҳамиртуруш;\n5 стакан (700 г) ун;\n100 грамм маргарин ёки сариёғ (эритилади);\nЮзасига суртиш учун туҳум сариғи (ҳохишга кўра).\nБУЛOЧКА ТАЙЁРЛАШ УСУЛИ\nТайёргарлик кўриш: 30 дақиқа | Тайёрлаш: 15 дақиқа | Умумий вақт: 45 дақиқа\nЎртача оловда кичикроқ идишда сут, сув, шакар ва тузни қиздиринг. Суюқлик иссиқ эмас, балки илиқ (45 °C атрофида) бўлиши керак. Oловдан олинг, сўнг ҳамиртуруш ва енгил урилган туҳум қўшинг, аралаштиринг.\nКаттароқ идишга ун солинг. Унда ботиқлик хосил қилинг ва хосил бўлган чуқурчага ҳамиртуруш-сутли аралашмани қуйинг. Аралаштирманг. Идиш қопқоғини ёпинг ва 20-30 дақиқа қолдиринг.\nЭритилган маргаринни унга қўшинг ва яҳшилаб аралаштиринг. Ҳамир жуда ёпишқоқ бўлса, яна қўшимча ун қўшинг. Бироз аралаштириб, булочка ҳамири кўтарилиши учун идишни 20-30 дақиқа давомида ёпиб қўйинг.\nҲамирдан кичик булочкалар ясаб, пишириш листига теринг. Устини ёпинг ва янада кўпроқ ко”тарилиши учун илиқ жойда 20-30 дақиқа қолдиринг. Булочкалар устига туҳум сариғини суртишингиз мумкин, шунда улар юзаси янада қизариб пишади.\n15 дақиқа давомида олдиндан 200 °C гача қиздирилган печда пиширинг.\nБУЛOЧКА МАЗАЛИ ВА ЮМШOҚ ЧИҚИШИ СИРЛАРИ\nУн албатта олий навли бўлиши керак. Бундан ташқари, у идеал қуруқ бўлиши ва яҳши эланганлиги хам ахамиятга эга. Агар ушбу қоидага риоя қилинса, ҳамир бир ҳилда чиқади, унда эримай қолган унли тўпчалар ёки ёт жисмлар бўлмайди.\nБулочка учун маргарин ёки сариёғ танлаш масаласига келганда, хар ким ўз таъбига мосини танлаши мумкин. Лекин сут ҳонаки ва ёғли бўлса, булочка ўта ёғли бўлиб кетмаслиги учун маргариндан фойдаланган маъқул. Ҳонаки сутдан тайёрланган булочкалар янада мазалироқ чиқади.\nШакарни ёқтирувчилар (ёки аксинча, камроқ ҳуш кўрувчилар) рецептга бироз ўзгартириш киритиш истагида бўлишса, бунда эхтиёткор бўлмоқлик керак. Шакарни жуда кам солиш ҳамир кўтарилишига салбий таъсир қилади, чунки ҳамиртуруш айнан шакар билан озиқланади. Уни ошириб юбориш натижасида эса ҳамир шунчаки ачиб қолади.\nТуз миқдори – пишириқ тайёрлашнинг мухим нуқталаридан бири, хатто ширинлик бўлса хам. Ҳамирни шўр хам, таъмсиз қилиш хам керакмас. Туз миқдори шакар миқдорига боғлиқ. Рецептда кўрсатилган нисбатга амал қилиш булочкалар ширин чиқишини таъминлайди.


Отангни яхши кўрасанми ёки онангни...\n29.05.2019 14:36 0 3004\nМеҳмондорчиликда қизиқ ҳолатнинг устида чиқиб қолдим. Бир гала эркаклар 4-5 ёшли болакайга шундай савол билан мурожаат қилишаётганди: «Қани, той бола, айтчи, дадангни ўғлимисан ёки ойингни?»\nБолакай иккиланди. Унга оиласида бундай гаплар гапирилмайди шекилли боядан бери ҳамманинг саволига бийронгина жавоб бераётган бола бу савол олдида тек қотди. Ҳаммага бир-бир жавдиради, бошини эгиб бармоқларини ўйнай бошлади.\nҚўшни хонада эса хотин-халаж, болалар... Эркаклардан яна бири аёллар ўтирган хонадан ўғлини чақирди: «Азиз, бери кел-чи». Икки-уч ёшлар атрофидаги болакай чопқиллаб чиқди. «Бери кел ўғлим, мана бу ерда ўтирган амакиларингга кимлигингни кўрсатиб қўйчи? Мени яхши кўрасанми, ойингними?», — деди ўғлини қучиб.\nБолакай қўшни хонага кўз қирини ташлади. Ишшайганча отасига қаради, отаси ҳам ўғлининг бу ҳаракатини тушунди шекилли чўнтагидан пул олиб узатди. Болакай пулни олиб отасини ачомлади: «Сиззи ўғлийиз бўламан». «Ҳа баракалла, энди мана шу ерда ўтирган амакиларингни бир сўкиб қўй». Болакай чучук тилда «боплаб» сўкди. Ўтирган эркаклар тиззасига шапатилаб кулди...\nБу манзара деярли барчамизга таниш. Қолаверса, оддий ҳолдек қабул қиламиз. Болалигингизда сизга катталар «кимни кўпроқ яхши кўрасан, ойингними ёки дадангними», деган саволни беришган. Сиз ҳам ота-она бўлгач, ўз навбатида, фарзандларингизга «отангни яхши кўрасанми ёки онангни», деган саволни бераётгандирсиз. Ва бунинг ҳеч ҳам ёмон томони йўқ, деб ўйлайсиз, тўғрими? Аммо у эркакларга бериладиган анъанавий «хотинингни яхши кўрасанми ёки онангни», деган аҳмоқона саволга ўхшайди. Болангиз гоҳ меҳмонлар олдида, гоҳ оила даврасида бу саволга нима деб жавоб беришни билмай иккиланади. Ростда, отасини яхши кўраман деса, онаси хафа бўлади, онасини яхши кўраман деса, отаси хафа бўлади. Катталар эса ўз билганидан қолмайди. Энди улар болани алдашга, мажбурлашга, қўпол қилиб айтадиган бўлсак, сотиб олишга ўтишади. «Айтчи қизим, менинг қизим бўласанми ёки ойингнинг», «Агар менинг ўғлим бўлсанг зўр машина олиб бераман», «Агар дадангни десанг боғчадан қайтишда сенга ҳеч нарса йўқ». Бола яна иккиланади. Ахийри бола-да, у қайси томон яхшироқ нарса таклиф қилса ўша томонга оға бошлайди. Аммо сиз ўзингиз билмаган ҳолда болангизнинг тамагирлик сари биринчи қадам ташлашига тамал тошини қўйиб бўлдингиз.\nЮқоридаги эркакларга кўндаланг қўйилган саволнинг (жавобини эмас) мағзини чақишга уриниб кўрайликда. «Онанг яхшими ёки хотининг», «Ё хотинингни де, ё мени», «Ё шу уйда онангиз яшасин, ё мен»... бу савол, бу танлов олдида бошингиз қотади. Ана, нари борса фарзандлик бурчингиз устунлик қилиб хотинингиздан кечиб қўяқоласиз. Сиз нега иккиландингиз? Чунки берилган савол ноўрин, аҳмоқона. Сабаб она билан хотинни тенглаштириб ёки таққослаб бўлмайди. Ахир, оналаримиз биз учун дунёда энг буюк зот, аёлингизчи.., аёлингиз ҳам она-да — болаларингиз учун... Онангиз сиз учун бебаҳо, муқаддас бўлганидек, хотинингиз ҳам фарзандларингиз учун она сифатида ягона, бебаҳо... Шундай экан, нега энди фарзандларингизга отанг яхшими, онанг яхшими, деган саволни беришингиз керак? Отанинг ўрнини она босмаганидек, онанинг ўрнини ҳам ота босолмайди. Яна шундай бува, бувилар бор. Невараларини жон-жаҳди билан яхши кўради, шунинг учунми уларни ота-оналаридан ҳам қизғанишади. Бир куни қўшни онахон суҳбатдошларига «Севара неварам менсиз овқат ҳам емайди, ойимнинг қизи бўлмайман, деяпти», дея мақтанаётганини эшитиб қолдим. Беихтиёр буви ва невара ўртасидаги меҳрга ҳавасингиз келади. Лекин буви ўзи билмаган ҳолда мурғак гўдакни ўз онасидан озрооооқ узоқлаштириб қўймаяптими?\nФеруза Отамуродова, психолог:\n— Донишмандлардан Фалеснинг шундай гапи бор: «Сиз болаларингиз билан қандай муносабатда бўлсангиз, болаларингиз ҳам болаларига шундай муносабатда бўлади». Демак, фарзандларимиз келажакда бизни ардоқлашлари учун ўзимиз ота-оналаримизга меҳрли бўлиб, уларга ибрат бўлишимиз керак. Болаларимизга ёшлигиданоқ отага, онага, бувага, бувига, опа-сингилга, ака-укаларга бирдек меҳр беришларини сингдиришимиз лозим. Бунинг учун эса оилада ота-онани бир-бири билан таққосламаслигимиз шарт. «Отанг яхшими», «кимнинг ўғли ёки қизи бўласан» деган саволнинг ўзиёқ бола онгида катталарга нисбатан нотенглик муносабатини шакллантиради. Масалан, баъзида фарзандларимиз олдида «Отанг менга нима қип қўйипти» ёки «Онангни қўлидан ҳеч иш келмайди», деган койишларни эшитамиз. Ахир, бу ҳам бола олдида ота ёки онанинг обрўсини тўкиш билан баробар. Унутманг, машҳур педагог Макаренко айтганидек: «Болангизни у билан гаплашаётган, бирор нарса ўргатаётган ёки унга бирор иш буюраётганингиздагина тарбиялаяпман, деб ўйламанг. Сиз уни ҳаётингизнинг ҳар бир сониясида тарбиялаб борасиз. Сўзингиз оҳангидаги зиғирдеккина ўзгаришни ҳам бола сезиб ёки ҳис қилиб туради. Фикрингиздаги озгина бурилиш ҳам кўринмас йўллар билан болангизга етиб турадики, буни ўзингиз ҳам сезмай қоласиз...»\n...Меҳмондорчилик тугай деганда яна амакилардан бири қўлини чамбарак қилганча машина ҳайдаётган болакайнинг олдини тўсди: «Кимнинг ўғли бўлишингни айтмадинг-а», деди у боланинг қўлларидан ушлаб. Болакай бошини кўтарди. Ўзининг ноўрин саволи билан ғашига тегиб, ўйинига халақит бераётган ёпишқоқ амакига норози боқди. Онаси ўтирган хонага назар ташлади, кейин сал нарироқда ўтирган отасига юзланди. Болаларча беғуборлик билан, қулочини кенг ёйганча: «Менга бошқа савол бераверманглар, ўйинимга халақит беряпсизлар. Ҳаммангизни бирдек яхши кўраман, бўлдими» деганча қий-чув қилаётган болалар олдига югуриб кетди.\nМаслаҳат 27/10, 14:30


"Ливерпуль" клубининг яна бир ҳимоячиси жароҳат олди\n"Ливерпуль" клуби тиғиз тақвим туфайли кўплаб жароҳатлар ортидан футболчилар етишмовчилигидан азият чекмоқда.\nSky Sports нашрининг маълум қилишича, яқин ўйинларда иштирок этиши сўроқ остида бўлган яна бир футболчи Рис Уильям бўлиб турибди. 19 ёшли ўйинчи Англия U21 терма жамоаси таркибида Албанияга қарши учрашувда жароҳати туфайли таркибга кира олмади. Рис бош мураббийга ўзининг соғлиғидан шикоят қилган ва уни клуб ихтиёридан қайтаришни қарор қилди.\n"Ливерпуль" клуби бош мураббийи Юрген Клопп Уильямснинг жароҳати жиддий бўлмайди ва Премьер-лига доирасида 9-тур "Лестер Сити"га қарши ўйинда сафга қайтади деб умид қилмоқда. Ушбу баҳс Ливерпульда 22 ноябрь куни бўлиб ўтади.\nАнглия чемпионати Жароҳатлар Ливерпуль


Халқаро кузатувчилар билан учрашди\nТуркистон вилояти ҳокими Ўмирзақ Шукеев ҚР Президенти сайлови муносабати билан Туркистон шаҳрига келган халқаро кузатувчилар Дмитрий Глайдей ва Роман Амбурцев билан учрашди.\nИкки томонлама учрашув доирасида сайловни шаффоф ва очиқ ҳолда ўтказиш масаласи муҳокама қилинди. Кузатувчилар эса сайлов жараёнларини диққат билан кузатиб боришларини таъкидлашди.\nЎз навбатида вилоят ҳокими Ўмирзақ Естайули сайлов доирасида минтақамизда бажарилаётган ишларга тўхталди.\n– ҚР Президенти сайловида минтақамиздаги овоз бериш ҳуқуқига эга барча фуқаролар фаол иштирок этадилар, деб кутилмоқда. Жамоатчиликни хабардор қилиш, фуқаролар фаоллигини кучайтириш учун кенг қамровли ишлар олиб борилмоқда. Туркистон вилоятида 13та туман, 3та шаҳар, 177та қишлоқ округи ва 833та аҳоли манзили бор. 1 млн. 977 минг кишидан 1 млн. 187 минг нафари овоз бериш ҳуқуқига эга. Участка сайлов комиссияларининг сони – 889та. Шунингдек, сайловчиларга қулай бўлиши учун барча туман, шаҳарларда “call-марказ”лар ишламоқда, – деди у.\nҲоким муҳим сиёсий мавсумни масъулият билан ўтказишга тайёр эканликларини маълум қилди.\nТуркистон вилояти ҳокимининг матбуот хизмати, 2019-05-20, 10:51 64


Кечки Анҳор: 13 март янгиликлари - Anhor\nAnhor Все посты Кечки Анҳор: 13 март янгиликлари\nКечки Анҳор: 13 март янгиликлари\nЭрондан 28 нафар Ўзбекистон фуқароси қайтарилади. Уларнинг орасида “Лутфобод” НЎПда қолиб кетган юк машиналарининг 14 нафар ҳайдовчиси, тадбиркорлар ва талабалар ҳам бор. Ўзбекистонга келгандан кейин улар икки ҳафталик карантинга жойлаштирилади.\nЎзбекистон Президенти автомобиль нархларининг ошишини “нотўғри” деб айтди. «Мана кўряпсизлар, автосаноатимиз раҳбарлари машиналар нархини оширишга қарор қилгани одамларнинг норозилигига сабаб бўлди. Бу иқтисодий жиҳатдан керакдир, лекин ҳозирги шароитда тўғри эмас. Биз халққа енгиллик яратишимиз лозим. Ҳар бир қарорни етти марта эмас, етмиш марта ўйлаш зарур. Аввало халқимизнинг сотиб олувчанлик қобилиятини мустаҳкамлаш керак», — деди Шавкат Мирзиёев Хоразм вилояти раҳбарияти билан ўтказилган йиғилишда.\nКоронавирус таҳдидига қарамасдан Наврўз байрами ўтказилади. 13 март куни ўтказилган йиғилишда Вазирлар Маҳкамаси шундай қарорни қабул қилди. Бундан ташқари, 14-15 март кунларига режалаштирилган умумхалқ ҳашари ҳам ўтказилади.\nЖаҳон банки сув таъминоти тизимини ривожлантириш учун Ўзбекистонга 239 млн доллар миқдорида кредит ажратди. Лойиҳа мамлакатнинг учта ҳудудида – Қорақалпоғистон, Сирдарё ва Самарқанд вилоятларида500 мингдан ортиқ кишини қамраб олади.


Қудс – икки қибланинг биринчиси, уч ҳарамнинг бири ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nҚудс, бу – икки қибланинг биринчиси, учта ҳарамнинг биттаси, Расулуллоҳ саллаллоҳу алайҳи васалламнинг тунда сайр (исро) қилган ерлари. Ушбу калима поклик, беғуборлик ва шарафлиликни англатади. Зеро, асрлар оша муқаддас шаҳар, пайғамбарларнинг ватани сифтида улуғланган, Аллоҳ таоло Қуръоннинг бир нечта ўрнида муборак ва муқаддас дея васф қилган макондир. Иброҳим алайҳиссалом ҳақида: “Унга ҳамда Лутга нажот бериб, (уларни) Биз барча оламлар учун муборак қилган ер (Шом)га (юбордик)” (Анбиё, 71), Сулаймон алайҳиссалом ҳақида: “Сулаймонга эса бўронли шамолни (бўйин сундириб), унинг амри билан Биз муборак қилган замин (Шом) сари эсадиган (қилиб қўйдик). Биз барча нарсани билувчидирмиз” (Анбиё, 81), Мусо алайҳиссаломнинг тилларидан: “Эй, қавмим! Аллоҳ сизлар учун битиб (ёзиб) қўйган муқаддас ер (Байтул-Мақдис)га кирингиз ва ортингизга қайтиб кетмангизки, зиён кўрувчиларга айланиб қолурсиз” (Моида, 21), Пайғамбар алайҳиссаломнинг исро воқеалари ҳақида: “(Ўз) бандаси (Муҳаммад)ни, унга мўъжизаларимиздан кўрсатиш учун (Маккадаги) Масжиди Ҳаромдан (Қудсдаги) Биз атрофини баракотли қилган Масжиди Ақсога тунда сайр қилдирган зотга тасбеҳ айтилур. Дарҳақиқат, У Самеъ (эшитувчи) ва Басир (кўрувчи)дир” (Исро,1), дея зикр этилган.\nҚудс, бу пайғамбарликнинг бешиги, Аллоҳнинг расуллари чиққан, Аллоҳнинг барча пайғамбарлари кирган, бирор бир пайғамбар йўқки у ерда имомлик қилмаган бўлса, сўнги пайғамбар Муҳаммад саллаллоҳу алайҳи васаллам Исро кечасида барча пайғамбарларга намозда имомлик қилган муборак жой.\nМасжидул Ақсо замон нуқтаи назаридан Масжидул Ҳаром билан баробардир. Абу Зар разияллоҳу анҳудан ривоят қилинади, у киши Расулуллоҳдан: Ё Расулуллоҳ! Қайси масжид биричи қурилган? – деб сўрадилар. Масжидул Ҳаром, - деб жавоб бердилар. Сўнгра қайси? - деб сўрадилар. Масжидул Ақсо, - деб жавоб бердилар. Уларнинг ораси қанча бўлган? – деб сўради. Қирқ йил, дедилар (Имом Бухорий ва Муслим ривояти). Пайғамбар алайҳиссалом дедилар: “Фақат учта масжидгагина қасд қилиб борилади: Масжидул ҳаромга, масжидуннабавийга ва масжидул Ақсога” (Имом Бухорий ва Муслим ривояти).\nҚудс, ер юзидаги энг қадимий шаҳарлардан. Унинг пайдо бўлиши мелоддан олдинги беш мингинчи йилга бориб тақалади. Ўтган давр мобайнида ушбу шаҳар ўн саккиз марта вайрон қилиниб, қайта тикланган. Қудсга араб жазирасида юзага келган Ябусий араблари асос солганлар. Шаҳарни барпо қилишгач, унга Салом (тинчлик) шаҳри деб ном берганлар.\nМуаррихларнинг фикрича, Қудснинг туб аҳолиси асл Канъонийлар саналади. Уларнинг тиллари ҳам канъоний тили бўлган. Бобилнинг фатҳидан сўнг уларга форс тили ҳам расмий тил сифатида қўшилган.\nМасжидул Ақсо Аллоҳ таолога ибодат қилиш учун ер юзида бино қилинган Масжидул Ҳаромдан кейинги масжид саналади. Шунинг учун ҳам ўтган пайғамбарларнинг ҳаммалари у ерда намоз ўқишга қайта қайта борганлар. Абдуллоҳ ибн Умар разияллоҳу анҳудан ривоят қилинади, у киши айтадилар: Байтул Мақдисни пайғамбарлар бино қилганлар, у ерда бирор қарич ер йўқки, бирорта пайғамбар сажда қилмаган ёки фаришта қадам босмаган бўлса (Ал-унсул ҳалил битарихил қудс валхалил).\nМасжидул Ақсони бино қилингани ҳақида сўз кетганда уламолар ва муаррихлар аввал бошда уни ким бино қилганлиги ҳақида ихтилофга бериладилар. Баъзилар, иккала масжидни (Масжидул Ҳаром ва Масжидул Ақсони) Одам алайҳиссалом бино қилганлар, дейдилар. Ушбу фикрни аллома Ибнул Жавзий айтганлар ва Ҳофиз ибн Ҳажар раҳимаҳуллоҳ буни қувватлаганлар. Бунга Ибн Ҳишомнинг Тийжон китобида келтирган ривоятини далил қилганлар. Унда айтилишича: Одам алайҳиссалом Каъбани бино қилиб бўлганларидан кейин Аллоҳ таоло у кишига Байтул Мақдис томонга боришга ва уни бино қилишга амр этди. Одам алайҳиссалом уни бино қилдилар ва унда ибодат қилдилар. Ушбу гап энг кучли гапдур, деганлар Ибн Ҳажар “Фатҳул борий”да. Шунга биноан, демак Масжидул Ақсога асос солган зот Одам алайҳиссалом ёки у кишининг бирорта ўғилларидир. Чунки, бу икки масжиднинг бино қилиниши орасидаги муддат бор йўғи қирқ йил фақат.\nИккинчи тоифа уламоларнинг гапига кўра, Масжидул ақсога асос солган зот Иброҳим алайҳиссаломдир. Маълумки, Масжидул Ҳаромни бино қилган зот Иброҳим алайҳиссалом эканлиги борасида Қуръони каримда далил бор. Демак, Каъбани қурганлиги оят билан собит бўлган экан, Масжидул Ақсони ҳам бино қилганлиги эҳтимоли юқоридир. Чунки, бу икки масжиднинг қурилиш даври бир бирига жуда яқиндир. Ушбу фикрни Шайх Ибн Таймия ўзининг Фатволар тўпламида қўллаб: Масжидул Ақсода Иброҳим алайҳиссалом давридан бошлаб барча пайғамбарлар намоз ўқишган, Масжидул Ақсо Иброҳим алайҳиссалом давридан мавжуд, деган.\nДарҳақиқат, барча пайғамбарларнинг дини Ислом, гарчи уларнинг шариатлари турлича бўлсада, уларнинг барчасига имон келтирмагунча кишининг имони комил бўлмайди. Аллоҳ таоло Қуръони каримда марҳамат қилган: “Пайғамбар (Муҳаммад) ўзига Парвардигоридан нозил қилинган нарсага (оятларга) имон келтирди ва мўминлар ҳам. (Уларнинг) ҳар бири Аллоҳга, фаришталарига, китобларига ва пайғамбарларига бирортасини ажратмасдан (ҳаммасига) имон келтирди” (Бақара, 285).\nҚудс, мусулмонларнинг икки қибласидан биринчиси бўлиб, Расулуллоҳ саллаллоҳу алайҳи васаллам ва саҳобалар Мадинаи Мунавварада туриб ўн олти ой давомида унга юзланиб намоз ўқиганлар. Ниҳоят, қибланинг Масжидул Ҳаром томонга ўзгарганлиги ҳақидаги оят тушди: “Гоҳо юзингизни (ваҳий кутиб) осмон бўйлаб ўгириб туришингизни кўраяпмиз. (Хотиржам бўлинг) Сизни ўзингиз рози бўладиган қиблага (Каъбага) юзингизни ўгиртирамиз. Юзингизни Масжиди Ҳаром (Каъба) томонга буринг! (Эй, мўминлар, сизлар ҳам) қаерда бўлсангиз, юзларингизни ўша тарафга бурингиз!” (Бақара, 144).\nҚибланинг Масжидул Ақсодан Масжидул Ҳаромга ўзгариши Қудснинг исломий муқаддасотлар қаторидан чиқаргани йўқ, ҳали ҳануз икки қибланинг биринчиси ва учта ҳарамнинг бири қаторида улуғланади. Зеро, Пайғамбаримиз саллаллоҳу алайҳи васаллам марҳамат қилганлар: “Масжидул Ҳаромда ўқилган битта намоз юз мингта намозга, менинг масжидимда ўқилган битта намоз мингта намозга ва Байтул Мақдисда ўқилган битта намоз беш юзта намозга тенгдир” (Мажмаъуз завоид).


СЕМИНАРДА ФАҚАТ МАЪРУЗАЧИЛАР ЭМАС - Ўзбекистон овози газетаси\nСЕМИНАРДА ФАҚАТ МАЪРУЗАЧИЛАР ЭМАС\nиштирокчилар ҳам ўз фикр-мулоҳазаларини фаол билдириши керак\nЎзХДПнинг барча даражадаги ташкилотларида сиёсий ва фуқаролик маърифати тизимида ўқув машғулотлари ўтказиляпти. Мазкур ўқувларни юқори савияда ва таъсирчан ўтказиш учун нималарга эътибор бериш керак?\nШоҳиста НАБИЕВА, Ўзбекистон ХДП Бухоро вилоят кенгаши раиси ўринбосари:\n— Аввало, шуни айтиш керакки, жойларда ташкил этилаётган семинарларда электорат вакиллари, айниқса, ёшлар катта қизиқиш билан иштирок этяпти, мавзу бўйича ўз фикр-мулоҳазаларини билдиряпти. Электорат вакилларини ижтимоий-сиёсий жараёнларга фаол жалб этишда, мустаҳкам фуқаролик позициясини шакллантиришда бу муҳим аҳамиятга эга бўляпти.\nБироқ айрим семинарларда жонли баҳс-мунозара, фикрлар хилма-хиллиги етишмайди. Маърузачилар олдиндан тайёрлаб келинган матнларни расмий оҳангда ўқиб беришади. Бундай пайтда фикр алмашиш, таклифлар айтиш қийин бўлиши табиийдир. Чунки муҳокама марказига қўйилган мавзу иштирокчиларда қизиқиш уйғотмайди, уларга таъсир кўрсатмайди. Натижада тадбирларнинг самарадорлиги пасаяди.\nТаъсирчанликни ошириш учун семинарда сўзга чиқиши мўлжалланаётган мутахассисларни танлашга эътибор қаратиш керак, деб ўйлайман. Билимдон, ўз соҳасини пухта биладиган мутахассисларни таклиф этсак, улар мавзу юзасидан эркин фикр юрита олади, одамларнинг саволларига ҳам жавоб беради.\nЯна бир гап. Семинарни ташкил этиб, икки ёки уч кишининг маърузасидан сўнг уни якунламаслик лозим. Иштирокчиларни қизиқтириш учун кўпроқ интерфаол усуллардан, замонавий сиёсий-технологиялар имкониятларидан кенг фойдаланиш керак.\nМасалан, ислоҳотларнинг ижтимоий самарадорлигини ошириш бўйича ЎзХДПнинг дастурий мақсад вазифалари мавзусида ўқув машғулоти ўтказилади. Унга партия фаоллари, депутатлар билан бир қаторда сиёсий шарҳловчилар ҳам таклиф этилса, мақсадга мувофиқ бўлади.\nМаърузачилар чиқишидан сўнг монитор орқали партия ташкилотлари, депутатлар ташаббуси асосида аҳолининг ижтимоий ҳимоясини таъминлаш бўйича олиб борилаётган амалий ишлар кўрсатилиши мумкин. Қолаверса, ўқувларда сессия ва доимий комиссияларга киритилган, назорат-таҳлил тартибида ўрганилаётган масалалар ҳақида атрофлича тўхталиб, уларнинг натижаси ва самараси юзасидан одамларнинг ўзидан фикр сўраш керак. Шунда семинарга келган иштирокчи нафақат партия ғояси ва дастурини аниқ тушунади, балки унинг амалий ишларидан ҳам бохабар бўлади.\nБундан ташқари, қатнашчиларни гуруҳларга ажратган ҳолда мавзу бўйича саволлар бериш, уларни фикрлашга ундаш, таклифларини тинглаш амалиётини такомиллаштириш зарур. Ўз фикрини кўпчилик олдида айтишга қийналадиган иштирокчилар бундай пайтда ўзини эркин ҳис қилади. Демак, биз сиёсий ўқув машғулотларида интерактив усуллардан ҳам кенг фойдаланишимиз талаб этилади.


22:40 / 08.02.2018\nЎзбекистонда истеъмол талаби нисбатан сусайган шароитда 2018 йилнинг январь ойи давомида умумий кузатишдаги маҳсулот ва хизматлар нархлари динамикасида нисбатан паст даражадаги, яъни 0,6 фоизлик ўсиш кузатилди. Бу ҳақда Марказий банк матбуот хизмати хабар берди.\nЎзбекистон Республикаси Марказий банки иқтисодиётда нархлар ўзгариши жараёнини атрофлича ва чуқур ўрганиб бориш ва инфляцион хатарларни олдиндан аниқлаш мақсадида республика ҳудудлари бўйича маҳсулот ва хизматлар нархларини мониторинг қилиб бориш амалиётини жорий этмоқда.\nКузатишларни амалга ошириш учун аҳоли томонидан кўп истеъмол қилинадиган 135 та маҳсулот ва хизмат тури танлаб олинди. Улардан 45 таси озиқ-овқат маҳсулоти, 75 таси ноозиқ-овқат маҳсулоти ва 15 та хизмат ҳисобланади. Ушбу маҳсулот ва хизматлар гуруҳларининг умумий нархлар ўзгариши кўрсаткичига таъсири мос равишда 57, 29,5 ва 13,5 фоизни ташкил этади.\nДастлабки кузатув натижалари шуни кўрсатмоқдаки, истеъмол товарлари нархлари 2018 йилнинг январь ойида, ўтган йилнинг декабрь ойида маълум даражадаги ўсишдан кейин, нисбатан барқарор бўлди. Бу асосан янги йил байрами арафасидаги даврга қараганда 2018 январь ойида истеъмол фаоллигининг нисбатан паст бўлгани билан изоҳланади.\nХусусан, мазкур ҳолат озиқ-овқат маҳсулотлари нархлари динамикасида ўз аксини топди. Айрим маҳсулотлар нархларида юқори ўзгарувчанлик кузатилганига қарамасдан, озиқ-овқат маҳсулотлари умумий нархларида озроқ (1 фоизга) пасайиш бўлди.\nЯнварь ойида кузатиш олиб борилган озиқ-овқат маҳсулотлари орасида тухум нархи – 10,5 фоиз, сабзавотлар ўртача нархлари – 5,8 фоиз ва мевалар ўртача нархлари – 4,5 фоизга арзонлашди. Хусусан, бодринг нархи – 14 фоиз, пиёз – 10,2 фоиз, помидор –\n9,9 фоиз, карам – 9,3 фоиз, картошка – 6,3 фоиз, сабзи – 2,3 фоиз ва олма – 4,6 фоизга пасайди.\nШу билан бирга, кузатиш натижалари сут нархининг 4,9 фоиз, гўшт (мол ва қўй гўшти) – 1,1 фоиз, буғдой уни – 0,7 фоиз ва гуруч – 0,4 фоизга қимматлашганини кўрсатди.\nШунингдек, мазкур даврда кузатиш учун танлаб олинган ноозиқ-овқат маҳсулотлари умумий нархлари 2,1 фоизга ошди. Бунда кундалик истеъмолда ишлатиладиган маҳсулотлар нархларида нисбатан кам даражада ўсиб, юқори ўсиш кўрсаткичлари қурилиш моллари ва автомобиллар учун ёқилғи нархларида кузатилди.\nХусусан, ноозиқ-овқат маҳсулотлари нархлари ўсишига, асосан қурилиш материаллари (10,8 фоиз), акциз товарлар (сигарет ва алкоголь маҳсулотлари – тегишли равишда 7,2 ва 0,3 фоиз) ҳамда автомобиллар учун метан ёқилғиси нархларининг (6,7 фоиз) ошиши таъсир кўрсатган. Бунда, тадбиркорлик субъектлари учун табиий газ тарифларининг оширилиши ва акциз солиқ ставкаларининг кўтарилиши нархлар ўсишининг асосий омилларидан бўлди.\nБундан ташқари, кийим-кечак ва пойабзалга бўлган талабнинг мавсумий камайиши натижасида ушбу гуруҳ товарлари нархлари 2,2 фоиз пасайди.\nКузатишлар амалга оширилган даврда хизматлар, умуман олганда, 4,2 фоиз қимматлашди. Хусусан, мактабгача таълим муассасалари хизмати учун тўлов 10,3 фоиз, транспорт хизматлари – 6,3 фоиз, маиший хизматлар – 3 фоиз ва тиббий хизматлар – 2,1 фоизга ўсди.\nУмуман олганда, истеъмол талаби нисбатан сусайган шароитда 2018 йилнинг январь ойи давомида умумий кузатишдаги маҳсулот ва хизматлар нархлари динамикасида нисбатан паст даражадаги, яъни 0,6 фоизлик ўсиш кузатилди.\nЎзбекистон олтин-валюта захиралари 463 миллион долларга камайди\n20:25 / 11.07.2018\n“Ўзбекконцерт” тўйларга борадиган санъаткорларнинг имтиёзли нархга эга рўйхатини шакллантирди\n13:40 / 05.07.2018\nМарказий банк валюта айирбошлашнинг янги тартибларини белгилади\n09:49 / 05.07.2018


Коронавирус хотин-қизларда бепуштлик чақириши эҳтимоли бор – тиббиёт фанлари доктори\n13:20 / 09.07.2020\nЎзбекистонда касалликнинг нисбатан енгил кечиши, ўлим кўрсаткичларининг бошқа давлатлар билан солиштирганда паст эканлиги миллатнинг фенотопик ва генотопик хусусиятларига ҳам боғлиқ. Бу ҳақида тиббиёт фанлари доктори, профессор Анвар Алимов Kun.uz мухбири билан суҳбатда маълум қилди.\nБиринчи навбатда, шахс коронавируснинг илк аломатларни сезгач ўзини изоляция қилиши, агар таҳлил топширган, лекин ҳали жавоби чиқмаган бўлса, умумий вирусга қарши таблеткалар ичиши мумкин. Энг аввало, иммунитетни кўтаришга ёрдам берадиган озиқ-овқатлар ва витаминлар истеъмол қилиш фойдали», деди Анвар Алимов.\nШунингдек, коронавирусга чалинган беморлар даволанаётган муассасаларда дори тақчилллиги кузатилиши эҳтимоли ҳақидаги саволга жавоб берилди.\n«Тиббиёт муассасаларида даволанаётганлар учун, асосан, 3та дори – таблетка берилади. Агар беморнинг аҳволи оғирроқ бўлса, масалан, тана ҳарорати 39-40 даражага чиқса, томчи дори юборилади. Бу билан танадаги умумий сувсизланишни йўқотиб, ҳароратни туширишга ҳаракат қилинади. Булар ҳаммаси оддий дорилар ҳисобланади», дея қайд этди Анвар Алимов.\n«Агар реаминацияда оғир аҳволда ётган беморнинг организмига юборилиши керак бўлган суюқлик бугун тугаб қолган ва эртагача кутилса, кечикилиши мумкин бўлса, бундай ҳолатда уйдагилари ўша дорини олиб келиб бериши мумкин. Лекин касаллиги енгил ўтаётган беморлар учун дори етказиб бериш шарт эмас. Чунки коронавирусни даволаш учун алоҳида дорилар ишлатилмайди, уларнинг базаси шифохоналарда мавжуд»,деди Анвар Алимов.\nCovid-19 бепуштлик каби ҳолатларни келтириб чиқарадиган касалликлар сирасидан эмас – Отабеков